text:
1Kukawa lono Apolo yali ku Kolinto, Pawulo yaza kukola ku zisi za kusumuka, yakafika ku Efeso, na kuko yakawagana wejizwa wanji. 2Yakawawuza, yakatya, “Wulenyi, mwamubocela u Muhe Mono Yelile lono mwehuwilila?” Nawo wakamupitula, wakatya, “Ng'o, cikali nahulika hamba nhavi vyono yali baho Muhe Mono Yelile.” 3Nayo yakawatya, “Alu mwabaputizizwa mu wubaputizo wa hayi?” Wakatya, “Ku wubaputizo wa Yohana.” 4Nayo Pawulo yakatya, “U wubaputizo wa Yohana, walajilaga du vyono wanhu wanena. Yohana yawalonjelaga wanhu vyono wamwihuwile mono yakuza mu nyuma yakwe, yo mwene Yesu.” 5Waza hulika zizo, wakabaputizizwa mwitagwa lyo Muwaha Yesu. 6Hobaho Pawulo yakawawicila miwoko, no Muhe Mono Yelile yakawatimila, wakanza kulonga milonjele yinji yinji, no kuyiganula inghani yo Mulungu. 7Nawo hamonga wali wanhu yikumi na wejete. 8Pawulo yenjilaga mu nhang'anilo yo wuhembelo mwidaha lya myezi midatu, yakawa kuwalonjela no kuwakwejela ku nghani yo wutemi wo Mulungu. 9Ninga wanji wali wakamu, kanyhi wali wali cibede, wakalema kwihuwila, wakawa kwanza kuyilonga vibi cagalanze i nzila yo Muwaha. Baho Pawulo yakawawucila, yakawatemanula iwejizwa wakwe, nayo yakawa kuduwana nawo nhondo zose, mu nyumba yo wusomelo wa Tulano. 10Yakajendelela kunoza nhavivyo, sunga yidaha lya myaka myejete, sunga wose wekala Asiya, Wayahudi ne wanhu wono si Wayahudi, wakayihulika nghani yo Muwaha. 11U Mulungu yanoza mapoto ga wizine kwe miwoko ya Pawulo. 12Iwanhu wasolaga vitambala, ne myenda yinji ye milimo yono Pawulo yetumamilaga, wakawategulila watamwa, nawo watamwa wakaponywa zinhamwa zawo, na wono wali wena macisi mavu, gakalawa. 13Ninga Wayahudi wanji walavya macisi, wajendajendaga ako na ako, wakujela kulitumamila i litagwa lyo Muwaha Yesu kuli walya wono wali wena macisi mavu. Wakawa kutya, “Nghumulajilizenyi mwi'tagwa lya Yesu mono Pawulo yakumuganula.” 14Ale, iwana mupunghati wa Sikewa, u Mukohani Muwaha we Ciyahudi, wali wo wamonga na wawo wono wanozaga nhavivyo. 15Ninga ilicisi lyavu likawapitula likatya, “Yesu nimumanyile, na Pawulo nayo nimumanyile nhavivyo, ninga lu nyenye wa nani?” 16U munhu mono yali ne licisi lyavu, yakawazumhila, yakawasumiza vilungo, nawo wawo wana wa Sikewa wakatiza mu nyumba yiyo, akuno wali cipwi, wena ne mazeya. 17Inghani yiyo yikamanyika kuli wose wono wali wekaye ku Efeso, i Wayahudi na kuli wono si Wayahudi. Wose wakenjilwa no woga, wakalikumya litagwa lyo Muwaha Yesu. 18Na wenji wono wehuwila wakaza, wakavumila cagalanze ze metumo gawo gono wetumaga. 19Na wanji wono wetumaga i makani ge cihawihawi ha mwamulizo, wakavikonghola vitabu vyawo, wakavinyanya mu moto hamwande ya wose. Wakaganiciza wuguzi we vitabu vivyo, wakawona vyowa nha silinje elufu makumi mahano. 20Na nhavivi, inghani yo Muwaha yikacila kutandala, no kuwiluka kwa vilungo muno. 21Zizi zaza kuwa zamalika, Pawulo yakatemya mu nhumbula, yabite ku Yelusalemi yalaza kuwa yakolela ku Makedoniya na Akaya, yakutya, “Nilaza kukondya kuko, cinojele mbite nghayiwone ne Lumi nhavivyo.” 22Yakawa kuwatuma wa Timoteyo na Elasito, iwetumami wakwe, wamulongolele ku Makedoniya, ninga u mwene yakekala ku Asiya cidaha. 23Mu cidaha cico, ho gejelela imawuma mawaha kuko ku Efeso, ku soko ye Nzila yiyi yo Muwaha. 24Kwali na mutyana Pesa yunji ilitagwa lyakwe yacemwaga Demeteliyo, mono yali yena mulimo wo kunoza sanamu za mu nyumba yo mulungu we cicekulu, mono kacemwaga Alitemi. No mulimo wuwo, wamutujilaga Demeteliyo hamonga ne wetumami wakwe, cambuzi ciwaha. 25Demeteliyo yakawakonghola wawo iwetumami, hamonga na wanji wono wetumaga mulimo nha wuwo, yakawatya, “Nye wayangu, mumanyile nha vyono mu mulimo wuwu mo mozili sawo zetu. 26Alu mosuma kuhulika no kwiwonelela moweneco zono Pawulo yakwituma, si baha du hono Efeso, langa sunga na mu Asiya yose nhavivyo. Mwene yawakwega wanhu no kuwapitula, sunga walumba vyono, milungu yiyo yono minozwe ne wanhu, si milungu hamba hadodo. 27Holeka hoyili mbali, hambi uwukwawi wetu wuwu, nha si woleka kuwa ne 'tagwa yibi. Hamba si nhavivyo du, ninga nghani yiyi yosuma kuyinoza sunga ne nyumba yo wuhembelo ya Alitemi kuwa nha cinhu cono cisina nhunizo yo yose. Hanyuma ne lilumbo lyakwe yuyo mono Asiya, sunga ne yinze yose wakumuhemba, lyoduma.” 28Waza kuhulika zizo, wakakolwa ne 'kuwo, wakawa kwanza kuzoza. Wakutya, “Yo muwaha Alitemi wa Efeso.” 29Likaya lyose likamema sasamo yiyo. Wakawebata wa Gayo na Alisitaliko, wanya Makedoniya, wono wajendanaga na Pawulo, wakamangha nawo sunga ko ku nyumba yo mwidawalo. 30Nayo Pawulo yasakaga kwiyinjiza mu winji we wanhu, ninga iwejizwa wakamwimila. 31Iwawaha wanji wa mu yisi yiyo ya Asiya, wono wali wendece wakwe, wamutumila nghani wakumulomba, yalece kwiyinjiza mu mbali, so wubita ku nyumba yo mwidawalo. 32Na mu cipango cico wanhu walongaga munhu na zakwe, wanji nhavi na wanji nhavi, sunga ne wanhu wakasagahala. Sunga na wanji wenji, si wamanya soko yo wikonghole wawo. 33Vyono Wayahudi wamunoza Alekizanda yeme hamwande, wanji wa mwipuga lye wanhu wakatya mba yo mweneco mono yena u wulajilize. Alekizanda, yakawenulila muwoko, yahilaga kwitetela kuli wanhu. 34Ninga waza manya vyono mwene Muyahudi, wose wakazozeza hamonga, wakutya, “Yo muwaha Alitemi wa Efeso!” Wakajendelela-kuzoza zoza nhavivyo, kwa cipango ca saa nyejete. 35Hanyuma kalani we likaya yakasuma kuwanyamaza wanhu, yakawatya, “Nye wayangu wanya Efeso, munhu wo wose yamanyile vyono likaya lili lya Efeso yo mukamise nyumba yo mulungu Alitemi, kanyhi ne cihwani cono cagwa kulawa ku wulanga. 36Hasina mono kosuma kuzibeza zizi. Holeka mutulane mulece kunoza cinji co cose musunho. 37Muwaleta iwanhu wawa bahano, na kuno si wayitovuye nyumba yo mulungu, hamba si wamulijile mulungu wetu we cicekulu. 38Holeka, hono Demeteliyo ne wetumami wakwe wena nghani muli wanhu wawa, mahakama gali baho, ne wawaha we yisi, holeka wosuma kwisitaka kuko. 39Na hono hawe ho zili zinji, ale muzitegule ha wulamuzi wono wunojeye. 40Ku soko cali cisume kusonjezwa ku so wuma we zuwali, kusoko vyono cisina soko hamba ndodo muli wene, hamba si cosuma kupitula nghani yono yokwila mu wuma wuwu.” 41Yaza kukondya kulonga zizi, hodu yakawiyagaza mukung'ano.
Copyright
Learn More


c: text/html

text:
IVYO BAIBOLO LIKUYOWOYA PA NKHANI YA
Chipulikano
Mungachita dawunilodi
Ŵanthu ŵanyake ŵakuti ŵakutemwa kusopa, kweni ŵakulimanya yayi ng’anamuro la lizgu lakuti “chipulikano.” Kasi chipulikano ntchivichi, ndipo chifukwa wuli ntchakuzirwa?
Kasi chipulikano ntchivichi?
IVYO ŴANTHU ŴANYAKE ŴAKUYOWOYA
Ŵanthu ŵanandi ŵakuti munthu uyo wali na chipulikano wakugomezga waka vinthu kwambura ukaboni wenecho. Chiyelezgero, munthu uyo wakutemwa kusopa wangayowoya kuti, “Nkhugomezga kuti Chiuta waliko.” Kweni para mungamufumba kuti, “Chifukwa wuli mukugomezga?” Wangazgora kuti, “Ndivyo nkhumanya kufuma pawana” panji, “Ndivyo nili kusambizgika.” Vingawoneka nga pali mphambano yichoko waka pakati pa kuŵa na chipulikano na kugomezgeramo bweka vinthu.
IVYO BAIBOLO LIKUYOWOYA
“Chipulikano ntchilindizga chanadi cha vinthu ivyo tikugomezga, ukaboni wakukhorweska wa vinthu vyenecho ivyo ni vyambura kuwoneka.” (Ŵahebere 11:1) Kuti munthu wagomezge kuti ivyo wakulindilira vizamuchitika nadi, wakwenera kuŵa na vifukwa vyakupulikikwa vyakugomezgera. Nakuti lizgu ilo kuli kufuma mazgu ghakuti ‘chilindizga chanadi’ likung’anamura vinandi padera pa kughanaghana waka panji kudokera chinthu chinyake. Ntheura lizgu lakuti chipulikano, likung’anamura kuti munthu wakwenera kukhorwa na vinthu ivyo vili na ukaboni.
“Makhaliro [gha Chiuta] ghambura kuwoneka, agho ni nkhongono yake yamuyirayira na Uchiuta wake, ghakuwoneka makora chomene chifukwa ghakumanyikwa kwizira mu vinthu ivyo wali kulenga.”
—Ŵaroma 1:20.
Chifukwa wuli ntchakukhumbikwa kuŵa na chipulikano?
IVYO BAIBOLO LIKUYOWOYA
“Kwambura chipulikano ntchambura machitiko kumukondweska Chiuta, pakuti uyo wakusendelera kwa Chiuta wakwenera kugomezga kuti waliko ndipo wakuŵapa njombe awo ŵakumupenja na mtima wose.”—Ŵahebere 11:6.
Nga umo tayowoyera kale, ŵanandi ŵakugomezga kuti kuli Chiuta chifukwa chakuti ndimo ŵali kusambizgikira. Ŵangayowoya kuti, ‘Ndivyo nkhumanya kufuma pawana.’ Kweni Chiuta wakukhumba kuti awo ŵakumusopa ŵaŵenge na ukaboni wakuti waliko nadi kweniso kuti wakuŵatemwa. Lekani Baibolo likuyowoya kuti munthu wakwenera kumupenja na mtima wose Chiuta, mwakuti wamumanye makora.
“Sendelerani kwa Chiuta, ndipo iyo wasendelerenge kwa imwe.”—Yakobe 4:8.
Kasi mungachita wuli kuti muŵe na chipulikano?
IVYO BAIBOLO LIKUYOWOYA
Baibolo likuti: “Munthu wakuŵa na chipulikano para wapulika mazgu.” (Ŵaroma 10:17) Ntheura chakwamba munthu wakwenera ‘kupulika’ ivyo Baibolo likusambizga kuti waŵe na chipulikano mwa Chiuta. (2 Timote 3:16) Para mungasambira Baibolo musangenge mazgoro gha mafumbo ghakuzirwa nga ni agha: Kasi Chiuta ni njani? Kasi pali ukaboni wuli wakuti Chiuta waliko nadi? Kasi ine Chiuta wali nane na ntchito? Kasi Chiuta wakukhumba kuzakaŵachitira vichi ŵanthu munthazi?
Ŵakaboni ŵa Yehova ŵangamovwirani kuti musambire Baibolo. Ndivyo vikuyowoyeka pa webusayiti yithu ya jw.org, kuti: “Ŵakaboni ŵa Yehova ŵakutemwa kusambizga ŵanthu Baibolo, kweni tikuchichizga munthu yayi kuti wasopenge nase. M’malo mwake, tikuphalira waka ŵanthu ivyo Baibolo likuyowoya, chifukwa tikumanya kuti munthu waliyose wali na wanangwa wa kusankha ivyo wakwenera kugomezga.”
Chaumaliro, chipulikano chinu chikwenera kuŵa na ukaboni uwo mukuwuwona apo mukusanda usange ivyo mukuŵazga mu Baibolo ni vyaunenesko. Para mukuchita nthena, muyanenge na ŵanthu ŵanyake ŵakale, awo “ŵakapokera mazgu na kunweka kukuru, ŵakasandanga Malemba mwakupwelelera zuŵa lililose kuwona usange vinthu ivi ndimo vikaŵira.”—Milimo 17:11.
“Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.”—Yohane 17:3.
Manyani Vinandi
Kasi Mungasendelera Wuli kwa Chiuta?
Kasi Chiuta wakupulika malurombo ghose? Kasi tikwenera kulomba wuli? Kasi tingachita wuli kuti tisendelere kwa Chiuta?
Ni Nkhu Uko Tingasanga Mazgoro gha Mafumbo Ghakuzirwa Agho Tikujifumba?
Kasi mazgoro mungaghasanga ku ŵasayansi, ku ŵanthu ŵa vinjeru panji mu Baibolo?
Kasi Ŵakaboni ŵa Yehova Ŵakusambizga Wuli Baibolo?
Ŵanthu awo ŵakukhumba kusambira Baibolo ŵakufumba mafumbo. Manyani mazgoro ghake.

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Sembe za nyama ni zakupeleŵera (1-4)
-
Sembe ya Khristu yikapelekeka kamoza pera (5-18)
-
Kutijulira nthowa yiphya na yamoyo (19-25)
-
Chenjezgo ku awo ŵakunangira dala (26-31)
-
Chikanga na chipulikano vikovwira kuzizipizga (32-39)
10 Dango ni muzgezge+ wa vinthu viwemi ivyo vikwiza,+ ni vinthu vyeneko yayi. Dango lingaŵazgora ŵakufikapo yayi+ awo ŵakusendelera kwa Chiuta, nangauli nyengo zose ŵakupeleka sembe chaka na chaka.
2 Kuŵenge nthena, asi mphanyi sembe zili kuleka kupelekeka? Chifukwa awo ŵakuchita uteŵeti wakupatulika para ŵatozgeka waka, mphanyi ŵalije njuŵi yakuti mbakwananga.
3 Kweni chaka na chaka sembe izi zikuŵakumbuska kuti mbakwananga.+
4 Pakuti vingachitika yayi kuti ndopa za ng’ombe na za mbuzi ziwuskepo zakwananga.
5 Ntheura, para iyo wakiza mu charu wakati: “‘Sembe na vyakupeleka mukavikhumba yayi, kweni mukaninozgera thupi.
6 Mukakana sembe zakotcha zamsuma na sembe za kwananga.’+
7 Ndipo nkhati: ‘Wonani, niza (mu mupukutu muli kulembeka vya ine) kuzakachita khumbo linu, A Chiuta.’”+
8 Chakwamba, wakati wayowoya kuti: “Mukakhumba yayi nesi kuzomerezga sembe na vyakupeleka kweniso sembe zakotcha zamsuma na sembe za kwananga,” sembe izo zikupelekeka mwakuyana na Dango,
9 wakatiso: “Wonani, niza kuzakachita khumbo linu.”+ Iyo wakuwuskapo chakwamba na kuŵikapo chachiŵiri.
10 Kwizira mu “khumbo” ili,+ tatuŵiskika na sembe ya thupi la Yesu Khristu ilo likapelekeka kamoza pera.+
11 Kweniso, wasembe waliyose wakwimilira pa malo ghake zuŵa na zuŵa kuchita uteŵeti wakupatulika+ na kupeleka sembe zenezizo pera kanandi waka,+ izo zingawuskirapothu yayi zakwananga.+
12 Kweni munthu uyu wakapeleka sembe yimoza pera kuti wawuskepo zakwananga muyirayira ndipo iyo wakakhala ku woko lamalyero la Chiuta.+
13 Sono wakulindilira m’paka ŵalwani ŵake ŵaŵikike kuŵa chakukandapo malundi ghake.+
14 Iyo wazgora awo ŵakutuŵiskika kuŵa ŵakufikapo+ muyirayira kwizira mu sembe yimoza pera.
15 Mzimu utuŵa nawo ukutichitira ukaboni, pakuti chakwamba ukuti:
16 “‘Ili ni phangano ilo nizamupangana nawo pamanyuma pa mazuŵa agho,’ wakuti Yehova. ‘Nizamuŵika malango ghane mu mitima yawo, ndipo nizamughalemba mu maghanoghano ghawo.’”+
17 Pamanyuma ukuti: “Ndipo nizamukumbukaso yayi zakwananga zawo na milimo yawo yiheni.”+
18 Sono para Chiuta wagowokera zakwananga zawo palije chifukwa chakupelekeraso sembe chifukwa cha kwananga.
19 Ntheura ŵabali kwizira mu ndopa za Yesu, tili na chikanga kwenda mu nthowa iyo yikulongozgera mu malo ghatuŵa.+
20 Ndiyo wakatijulira nthowa yiphya na yamoyo. Ndipo wakatijulira apo wakajumpha katani,+ kung’anamura thupi lake.
21 Pakuti tili na wasembe mukuru chomene pa nyumba ya Chiuta,+
22 tiyeni tisendelere na mitima yaunenesko na chipulikano chikuru, pakuti mitima yithu yatozgeka ku njuŵi yiheni,+ kweniso mathupi ghithu ghakugeziskika na maji ghakutowa.+
23 Tiyeni tikoleske chigomezgo chithu icho tikuzomera pakweru ndipo tileke kusunkhunyika,+ chifukwa uyo wakalayizga ngwakugomezgeka.
24 Ndipo tiyeni tighanaghaniranenge na kuchiskana kuti titemwanenge na kuchita milimo yiwemi.+
25 Tingalekanga yayi kuwungana pamoza+ nga umo ŵakuchitira ŵanyake, kweni tikhwimiskanenge,+ tichitenge vyose ivi chomene apo tikuwona zuŵa likuneng’enera.+
26 Chifukwa usange tikuchitira dala kwananga uku tamanya makora unenesko,+ palijeso sembe yinyake ya zakwananga iyo yakhalako,+
27 kweni tilindilire waka cheruzgo chakofya ndiposo ukali wakugolera uwo uzamumyangura awo ŵakususkana na Chiuta.+
28 Munthu waliyose uyo wayuyura Dango la Mozesi wakukomeka kwambura kumuchitira lusungu para pali ukaboni wa ŵanthu ŵaŵiri panji ŵatatu.+
29 Kasi mukughanaghana kuti chizamuŵa chikuru wuli chilango icho chizamwenelera munthu uyo wakandilizga Mwana wa Chiuta na kuyuyura ndopa za phangano+ izo wakatuŵiskika nazo, ndiposo wakuchitira msinjiro mzimu wa lusungu lukuru?+
30 Pakuti tikumumanya uyo wakati: “Nduzga ni zane, nizamuwezgera.” Ndiposo kuti: “Yehova wazamweruzga ŵanthu ŵake.”+
31 Ntchinthu chakofya kuwa mu mawoko gha Chiuta wamoyo.
32 Kweni lutilirani kukumbuka mazuŵa ghakwambilira, apo mukati mwangweluskika,+ mukazizipizga viyezgo vinandi na visuzgo.
33 Nyengo zinyake mukaŵikikanga pakweru kuti mutombozgeke na kusuzgika, ndipo nyengo zinyake mukaŵanga pamoza na awo ŵakasuzgikanga na vinthu vyanthena.
34 Chifukwa mukafipiranga mtima awo ŵakaŵa mu jele ndipo mukazomera mwachimwemwe kupokeka vinthu vinu,+ pakumanya kuti imwe muli na chinthu chiwemi chamuyirayira.+
35 Ntheura, mungatayanga yayi chikanga chinu icho muzamupokerapo njombe yikuru.+
36 Chifukwa mukukhumbikwira kuzizipizga,+ mwakuti para mwachita khumbo la Chiuta, muzakapokere ivyo Chiuta walayizga.
37 Pakuti “kwakhala kanyengo kachoko,”+ ndipo “uyo wakwiza wafikenge nakuti wachedwenge yayi.”+
38 “Kweni murunji wane waŵenge wamoyo chifukwa cha chipulikano,”+ ndipo “usange wakuwelera nyuma, nkhukondwa nayo yayi.”+
39 Ntheura, ise tili mtundu uwo ukuwelera nyuma kuya ku pharanyiko yayi,+ kweni mtundu uwo uli na chipulikano chakusungilira umoyo withu.
Tumizgani
Tumizgani
Ŵahebere 10
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=58&Chapter=10&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D58%26Chapter%3D10%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Uŵe wavinjeru, uthembenge Yehova (1-12)
-
Vinjeru vikupa chimwemwe (13-18)
-
Vinjeru vikuvikilira (19-26)
-
Kuchita vinthu mwakwenelera na ŵanji (27-35)
3 Mwana wane, ungaluwanga chara chisambizgo chane,
Ndipo mtima wako usungilire malango ghane,
2 Chifukwa vikusazgirengeko mazuŵa ghanandi,
Vyaka vya umoyo, na mtende.+
3 Lusungu na kugomezgeka vingakusidanga chara.+
Uvikakilire mu singo yako.
Uvilembe mu mtima wako,+
4 Apo ndipo usangenge uwemi na mahara ghawemi
Pamaso pa Chiuta na ŵanthu wuwo.+
5 Uthembenge Yehova+ na mtima wako wose,
Ungagomezganga pa kapulikiskiro kako yayi.+
6 Mu mendero ghako ghose maso ghako ghaŵe kwa iyo,+
Ndipo wakunyoloskerenge nthowa zako.+
7 Ungaŵanga wavinjeru mu maso ghako chara.+
Uwopenge Yehova na kupatukako ku uheni.
8 Ivi viŵenge munkhwala ku thupi lako
Na chipumulo ku viwangwa vyako.
9 Chindika Yehova na vinthu vyako vyakuzirwa,+
Na vipambi vyakwamba vya vuna yako yose.+
10 Apo ndipo nthamba zako zizurenge na vinthu vinandi,+
Ndipo vyakuthandizgira vyako vifulukenge na vinyo liphya.
11 Mwana wane, ungakananga yayi para Yehova wakukulanga.+
Ndipo unganyanyaranga chara para wakukuchenya,+
12 Chifukwa awo Yehova wakuŵatemwa wakuŵachenya,+
Nga umo dada wakuchitira na mwana wake uyo wakukondwa nayo.+
13 Ngwakukondwa munthu uyo wakusanga vinjeru,+
Na munthu uyo wakusanga umanyi.
14 Nkhuwemi kusanga ivi kuluska kusanga siliva,
Ndipo kuŵa navyo nga ni chandulo nkhuwemi kuluska kuŵa na golide.+
15 Ni vyakuzirwa chomene kuluska malibwe gha korali,
Pa ivyo ungadokera, palije icho chingayana navyo.
16 Mu woko lake lamalyero muli umoyo utali.
Usambazi na uchindami vili mu woko lake lamazere.
17 Nthowa zake ni zakukondweska,
Mendero ghake ghose ngamtende.+
18 Ni khuni la umoyo ku awo ŵakuskepelera kwa ivyo,
Ndipo awo ŵakuvikoleska ŵachemekenge ŵakukondwa.+
19 Yehova wali kujintha charu chapasi mu vinjeru.+
Wali kukhozga machanya mu umanyi.+
20 Ndimba za maji zikasweka chifukwa cha kumanya kwake,
Ndipo mabingu ghakakhizga jumi.+
21 Mwana wane, ungavitayanga yayi.
Sungilira vinjeru na kaghanaghaniro kawemi,
22 Vikupenge umoyo
Ndipo viŵenge vitoweskero mu singo yako.
23 Penepapo wendenge mwakufwasa mu nthowa yako,
Lundi lako likhuŵarenge yayi.+
24 Para wagona pasi, uwopenge yayi.+
Ugonenge pasi, ndipo tulo twako tuŵenge twakunowa.+
25 Uwopenge chara chakofya chilichose chamabuchi,+
Panji chimphepo icho chikwiza pa ŵaheni.+
26 Pakuti Yehova waŵenge chigomezgo chako,+
Wavikilirenge lundi lako kuti lileke kukoleka.+
27 Ungaŵanoranga yayi viwemi awo ukwenera kuŵapa,+
Usange uli na nkhongono kuŵawovwira.+
28 Ungayowoyanga yayi kwa mzengezgani wako kuti: “Lutanga, wizeso! Namachero ndipo nizamukupa,”
Usange ungamupa penepapo.
29 Ungamwatiranga chiheni yayi mzengezgani wako,+
Para wakukhala nawe mwakufwasa.
30 Ungambananga na munthu kwambura chifukwa yayi+
Usange wandakuchitirepo chiheni.+
31 Ungachitiranga sanji munthu wankhaza yayi+
Nanga nkhusankha mendero ghake ghalighose,
32 Pakuti Yehova wakuseluka nayo munthu muryarya,+
Kweni wakuŵa mubwezi wa ŵakunyoloka.+
33 Yehova wakutemba nyumba ya muheni,+
Kweni wakutumbika chikaya cha ŵarunji.+
34 Wakuseka awo ŵakugoska,+
Kweni ŵakuzika wakuŵachitira uwemi.+
35 Ŵavinjeru ŵaharenge ntchindi,
Kweni vindere vikuhaya soni.+
Tumizgani
Tumizgani
Zintharika 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 20 Mu chaka icho Themba Saragoni la Asiriya likatumira Taratani* ku Ashidodi,+ wakarwa na kuthereska Ashidodi.+2 Pa nyengo yira Yehova wakayowoya mwa Yesaya+ mwana wa Amozi kuti: “Luta, ukavure chigudulu mu chiwuno chako na skapato* ku malundi ghako.” Wakavura, wakenda nkhule kweniso kwambura skapato.3 Yehova wakati: “Nga umo muteŵeti wane Yesaya wendera nkhule kweniso kwambura skapato vyaka vitatu kuŵa chimanyikwiro+ na chenjezgo pa Eguputo+ na Etiyopiya,+4 ntheura ndimo themba la Asiriya lilongozgerenge ŵakukoleka ŵa Eguputo+ na ŵakukoleka ŵa Etiyopiya. Wose, ŵasepuka na ŵachekuru, ŵendenge nkhule ndiposo kwambura skapato, kweniso matako pakwerukweru, unkhule* wa Eguputo.5 Ŵawopenge na kuchita soni na Etiyopiya chigomezgo chawo kweniso Eguputo uyo ŵakunotha nayo.*6 Mu zuŵa ilo, awo ŵakukhala mumphepete mwa nyanja ŵazamuti: ‘Wonani ivyo vyachitikira chigomezgo chithu, uko tikachimbiliranga kuti tiwovwirike na kuthaskika ku themba la Asiriya. Kasi sono tiponenge wuli?’”


text:
KASI BAIBOLO LIKUSAMBIZGACHI? (VYAKOVWIRA PAKUSAMBIRA)
KASI BAIBOLO LIKUSAMBIZGACHI CHOMENECHOMENE? (VYAKOVWIRA PAKUSAMBIRA)
Kasi Vilengiwa Vyauzimu Vikuchita Nase Wuli? (Chigaŵa 2)
Nkhani iyi yafuma mu buku la Kasi Baibolo Likusambizgachi Chomenechomene? mutu 10.
Chifukwa wuli Yehova wakukana vyamizimu? Kasi tingajivikilira wuli ku vilengiwa vyauzimu ivyo vikukhumba kutipuluska?
Vinyake
Wonani Umoyo Nga Umo Chiuta Wakuwuwonera (Chigaŵa 2)
Nkhani iyi yikovwirenge kughanaghanira ivyo ukugomezga pa nkhani ya ndopa kweniso ivyo ungachita na ndopa. Yikovwirenge kulongosora ivyo ukugomezga.
Kasi Ufumu wa Chiuta ni Vichi? (Chigaŵa 2)
Kasi Ufumu wa Chiuta wachitapo vichi? Kasi uzamuchita vichi kunthazi?
Kasi Tili mu “Mazuŵa Ghaumaliro”? (Chigaŵa 1)
Ŵanyake ŵakugomezga yayi kuti tili mu mazuŵa ghaumaliro. Kasi ungayowoya vichi kuti uŵasimikizgire kuti vinthu viheni vili pafupi kumara?


text:
JW LIBRARY
Nkhani Izo Muli Kuŵerengapo Kale pa Tabuleti ya Android
JW Library yikusunga nkhani kweniso machaputara gha mu Baibolo agho mwaŵerenga. Nthowa iyi njiwemi, chifukwa yikumovwirani kuwona malemba agho mwanguŵerengapo kale.
Chitani ivi kuti muwone nkhani izo muli kuŵerengapo kale:
Kuwona Nkhani Izo Muli Kuŵerengapo Kale
Dofyani pa History kuti muwone malemba panji nkhani izo mwaŵerenga sonosono. Pa History dofyani palemba panji nkhani kuti muyiwone.
Kuwuskamo Nkhani Izo Muli Kuŵerengapo Kale
Dofyani pa History kuti muwone vyose ivyo mwanguŵerenga. Kuti muwuskeko dofyani pa Clear.
Ivi vikamba mu May 2014 pa JW Library 1.2, pa tabuleti ya Android 2.3 panji kukwelera muchanya. Para vinthu ivi mukuviwona yayi, wonani pa “Umo Mungachitira na JW Library pa Tabuleti ya Android,” pa mutu wakuti: Kupanga Update JW Library.


text:
SAMBIRO 13
Kasi Uthenga Uwemi pa Nkhani ya Chisopa Ngwakuti Wuli?
1. Kasi visopa vyose ni viwemi?
Mu visopa vyose muli ŵanthu awo ŵakukhumba nadi kuteŵetera Chiuta. Chakukondweska ntchakuti Chiuta wakuŵaghanaghanira ŵanthu aŵa. Kweni chachitima ntchakuti viheni vinandi vikuchitika mu zina la chisopa. (2 Ŵakorinte 4:3, 4; 11:13-15) Kanandi tikupulika kuti visopa vinyake vikukolerana na vigeŵenga, ndipo para kuli nkhondo vikuŵa pakati, kweniso ŵaliska ŵakuchitira ŵana vyamuziro. Awo ŵakugomezga Chiuta, vinthu ivi vikuŵaŵinya chomene.—Ŵazgani Mateyu 24:3-5, 11, 12.
Chisopa chaunenesko chikuchindika Chiuta, kweni chisopa chautesi chikumukwiyiska. Chisopa chautesi chikusambizga vinthu ivyo mu Baibolo mulije. Chikusambizga mautesi pakuyowoya vya Chiuta na ŵanthu awo ŵali kufwa. Kweni Yehova wakukhumba kuti ŵanthu ŵamumanye makora.—Ŵazgani Ezekiel 18:4; 1 Timote 2:3-5.
2. Kasi uthenga uwemi pa nkhani ya chisopa ngwakuti wuli?
Chiuta wakupusikika yayi na visopa ivyo vikuyowoya waka kuti vikumutemwa, uku vikutemwa charu cha Satana. (Yakobe 4:4) Baibolo likuti visopa vyose vyautesi ni “Babuloni Mukuru.” Babuloni ukaŵa msumba uwo ukaŵako Chiwowota cha Nowa chikati chamara. Mu msumba uwu ndimo mukambira chisopa chautesi. Sonosono apa, Chiuta wawuskengepo chisopa chautesi, chifukwa chikupusika na kuyuzga ŵanthu.—Ŵazgani Uvumbuzi 17:1, 2, 5, 16, 17; 18:8.
Pali nkhani yinyake yakukondweska. Yehova wakuŵaluwa yayi ŵanthu awo ŵakukhumba nadi kumuteŵetera, kweni ŵachali mu visopa vyautesi. Wakuŵasambizga unenesko kuti ŵaŵe ŵanthu ŵake.—Ŵazgani Mika 4:2, 5.
3. Kasi awo ŵakukhumba nadi kuteŵetera Chiuta ŵakwenera kuchitachi?
Yehova wakuŵaghanaghanira awo ŵakutemwa unenesko na uwemi. Lekani wakuti ŵafumemo mu chisopa chautesi. Awo ŵakutemwa Chiuta mbakunozgeka kusintha kuti ŵamukondweske.—Ŵazgani Uvumbuzi 18:4.
Kale, ŵanthu awo ŵakakhumbanga nadi kuteŵetera Chiuta, ŵakapulika uthenga uwemi ku ŵapositole, na kuwupokelera mwakukondwa. Yehova wakaŵasambizga umo ŵangaŵira ŵakukondwa. Ivyo ŵakachita ntchisambizgo kwa ise mazuŵa ghano. Iwo ŵakapulikira uthenga uwemi. Pa vyose ivyo ŵakachitanga, ŵakadangizganga Yehova.—Ŵazgani 1 Ŵatesalonika 1:8, 9; 2:13.
Yehova wakuŵapokelera awo ŵafumako ku chisopa chautesi na kukolerana na ŵanthu ŵake. Para namwe mungapulikira ntchemo ya Yehova, muŵenge ŵabwezi ŵake. Muŵenge pakati pa ŵanthu ŵakutemwana, ndipo muzamusanga umoyo wamuyirayira.—Ŵazgani Mariko 10:29, 30; 2 Ŵakorinte 6:17, 18.
4. Kasi Chiuta wazamuchita wuli kuti ŵanthu wose ŵazakaŵe ŵakukondwa?
Ntchakukondweska kupulika kuti chisopa chautesi cheruzgikenge sonosono. Ŵanthu ŵazamuyuzgikaso yayi pa charu chose. Chisopa chautesi chizamupusikaso ŵanthu yayi, nesi kunjizga thinkho pakati pawo. Ŵanthu wose ŵazamukolerana pakusopa Chiuta waunenesko yekha.—Ŵazgani Uvumbuzi 18:20, 21; 21:3, 4.
Manyani Vinandi
Kusopa Uko Chiuta Wakuzomerezga
Wonani fundo 6 izo zingatovwira kuti timanye awo ŵali mu chisopa chaunenesko mazuŵa ghano.
Koleskani Kusopa Kwaunenesko
Kasi mungakumana na masuzgo wuli para mukuphalirako ŵanyinu ivyo mukugomezga? Kasi mungachita wuli kuti muleke kuŵakhuŵazga?


text: 26 Mu chaka cha 11, pa zuŵa lakwamba la mwezi uwo, mazgu gha Yehova ghakiza kwa ine, ghakati:2 “Mwana wa munthu, pakuti Ture wayowoya mwakwimikana na Yerusalemu+ kuti, ‘Eya! Mulyango wa ŵanthu wagumulika!+ Chilichose chichitikenge nga umo ine nkhukhumbira, nisambazgikenge pakuti sono Yerusalemu waparanyika.’3 Ntheura ichi ndicho Fumu Yikuru Yehova yayowoya, ‘Wona, nimikana nawe Ture, ndipo nizenge na mitundu yinandi kuti yikuwukire, nga umo nyanja yikwizira na majigha ghake.4 Mitundu iyi yiparanyenge viliŵa vya Ture na kuwiskira pasi vigongwe vyake,+ ndipo niyorengemo dongo na kumuzgora kuŵa jalawe lambura kanthu.5 Waŵenge malo ghakwanikapo mikwawu pakati pa nyanja.’+“‘Pakuti ine nayowoya,’ ndimo yayowoyera Fumu Yikuru Yehova, ‘wazamuŵa chinthu chakuti mitundu yipoke.6 Ŵanthu ŵake* awo ŵakukhala mu mizi ya kuwaro kwa msumba ŵazamukomeka na lupanga, ndipo ŵanthu ŵazamumanya kuti ine ndine Yehova.’7 “Ichi ndicho Fumu Yikuru Yehova yayowoya: ‘Wona, nizenge na Nebukadinezara* Themba la Babuloni kufuma kumpoto+ kuti liwukire Ture, iyo ni themba la mathemba,+ pamoza na mahachi,+ magileta ghankhondo,+ ŵapamahachi, na chiwuru cha ŵasilikari* ŵanandi.8 Wakomenge na lupanga ŵanthu awo ŵakukhala mu mizi ya kuwaro kwa msumba, wazengenge chiliŵa chakulwerapo nkhondo na kuzenga chibumira chakulwerapo nkhondo, ndipo wakuwuskirenge chiskango chikuru kwimikana nawe.9 Wazamugumura viliŵa vyako na chilwero chakupankhulira, ndipo wazamuwiskira pasi vigongwe vyako na mbavi* zake.10 Mahachi ghake ghazamuŵa ghanandi chomene mwakuti ghazamukubenekelera na chuvu, ndipo bundi la ŵapamahachi, makhwiro, na magileta lizamusunkhunya viliŵa vyako para wakunjira pa vipata vyako nga mbanalume awo ŵambonya msumba wa viliŵa vyakugumuka.11 Vikandiro vya mahachi ghake vizamukandakanda misewu yako yose.+ Iyo wazamukoma ŵanthu ŵako na lupanga, ndipo ntchindamiro zako zakukhora zizamuwa pasi.12 Ŵazamukupoka chuma chako na malonda ghako,+ ŵazamuwiskira pasi viliŵa vyako, na kugumulira pasi nyumba zako ziwemi. Pamanyuma ŵazamuponya mu maji malibwe ghako, vinthu vyako vyamathabwa, na dongo lako.’13 “‘Nizamulekeska chongo cha sumu zako, ndipo kulira kwa bango lako kuzamupulikikwaso chara.+14 Nizamukuzgora jalawe lambura kanthu, ndipo uzamuŵa malo ghakwanikapo mikwawu.+ Uzamuzengekaso yayi, pakuti ine Yehova nayowoya,’ ndimo yayowoyera Fumu Yikuru Yehova.15 “Ichi ndicho Fumu Yikuru Yehova yayowoya kwa Ture: ‘Kasi virwa vizamusunkhunyika yayi chifukwa cha mphomezi ya kuwa kwako, para awo ŵapwetekeka chomene ŵakutampha ndiposo para ŵanthu ŵakukomeka mukati mwako?+16 Ŵakaronga* wose ŵa ku nyanja ŵazamukhira pa vitengo vyawo na kuvura minjilira yawo na malaya ghawo gha madoŵa, ndipo ŵazamumbwambwantha* chomene. Ŵazamukhala pa madongo uku ŵakumbwambwantha chomene, ndipo ŵazamuti waka lwaha uku ŵakukudodoliska.+17 Ŵazamukwimbira sumu yachitengero+ na kuyowoya kwa iwe kuti:“Waparanyika uheni chomene,+ wamweneiwe ŵanthu ŵakakhalangamo kwambira ku zinyanja, msumba wakulumbika.Iwe na awo ŵakakhalangamo mukaŵa vinkhara pa nyanja,+Ndipo ŵanthu wose ŵakukhala pa charu chapasi ŵakatenthemanga namwe!18 Virwa vizamumbwambwantha mu zuŵa la kuwa kwako,Virwa vya mu nyanja vizamuhangayika para waparanyika.”’+19 “Pakuti ichi ndicho Fumu Yikuru Yehova yayowoya, ‘Para nakuparanya na kukuzgora nga ni misumba yambura ŵanthu, para nakukokolora na vimaji, na para vimaji vyankhongono vyakubenekelera,+20 iwe pamoza na awo ŵakukhilira nawe lumoza mu khululu* nizamuluta namwe ku ŵanthu ŵakale. Nizamukukhazika mu malo ghapasi, nga ni malo ghakale agho ghali kuparanyika, pamoza na awo ukukhilira nawo mu khululu,+ kuti mwa iwe muleke kukhalaso ŵanthu. Ndipo nizamuchindika* charu cha ŵanthu ŵamoyo.21 “‘Nizamukwizira na vinthu vyakofya mwakubuchizga, ndipo uzamuŵako chara.+ Ŵazamukupenja, kweni uzamusangikaso chara,’ ndimo yayowoyera Fumu Yikuru Yehova.”


text:
INDONESIA
Ungano Wambura Kuluwika
KUFUMA pa 15 m’paka 18 Ogasiti, 1963, ŵapharazgi mahandiredi ghanandi na ŵalendo 122 ŵakufuma ku vyaru vyakuwaro ŵakawungana pamoza mu tawuni ya Bandung, ku West Java. Ŵakawungana kuti ŵapulikizge ungano wa mutu wakuti: “Makani Ghawemi Ghamuyirayira.” Kakaŵa kakwamba ku Indonesia kuti kuchitikire ungano wa mitundu yose.
Apo ŵabali ŵakanozgekeranga ungano uwu, pakaŵa masuzgo ghanyake. Malo agho ŵakanozga kuti ŵachitirepo ungano, ghakasintha maulendo ghatatu chifukwa cha vikondwelero vyakukumbukira zuŵa ilo charu cha indonesia chikamba kujilamulira. Apo ŵabali ŵakaŵa pafupi kuluta ku ungano, ndalama ya charu cha Indonesia yikakhira nkhongono. Ivi vikapangiska kuti mitengo ya mathirasipoti yikwere chomene. Kweni ŵabali ŵanyake ŵakasanga nthowa zinyake zakukafikira ku ungano uwu. Mwachiyelezgero, mubali munyake wakenda pasi mazuŵa 6 kuti wakafike ku ungano. Ŵabali ŵakukwana 70 ŵakufuma ku Sulawesi ŵakenda pa boti mazuŵa 5 kuti ŵakafike ku ungano uwu. Ŵanthu ŵakakhomana chomene mu boti ili ndipo zuŵa likaŵawotchanga.
Pa ungano uwu, ŵabali ŵa ku Indonesia ŵakakondwa chomene kukumana na ŵabali na ŵadumbu ŵakufuma ku vyaru vinyake. Ŵakakondwaso kuwonana na ŵabali ŵaŵiri ŵa mu Wupu Wakulongozga, mubali Frederick Franz na Grant Suiter. Mubali wakufuma ku charu chinyake wakati: “Ŵabali ŵakawonekanga kuti mbakukondwa chomene. Nyengo zose ŵakasekanga na kumwemwetera.”
Ŵanthu ŵakujumpha 750 ŵakiza pa ungano uwu ndipo ŵanthu ŵakukwana 34 ŵakabatizika. Ronald Jacka wakati: “Ŵanthu ŵanandi awo ŵakakhumbanga kusambira unenesko ŵakakoleska chifukwa cha kuwona unandi wa ŵanthu awo ŵakiza pa ungano uwu. Ŵabali ŵa mu charu cha Indonesia, ŵakaŵikapo mtima pa ntchito ya kupharazga.”
Manyani Vinandi
Chifukwa Wuli Tikuŵa na Maungano Ghakuru?
Chaka chilichose tikukumana katatu pa maungano ghakuru. Kasi maungano agha ghangamovwirani wuli?


text:
UMOYO WACHIKHRISTU
Umo Tingachitira Pakupharazga na Buku la Kasi Baibolo Likutisambizga Vichi?
Buku la Baibolo Likutisambizga Vichi? likuyanako waka na la Baibolo Likusambizgachi? Mabuku agha ghali na nkhani zakuyana ndipo tingasambizgira ŵanthu unenesko. Kweni mphambano njakuti buku la Baibolo Likutisambizga Vichi? lili kulembeka munthowa yipusu ndipo likuyowoya fundo mwakudumura. Buku ili lili kulembekera ŵanthu awo ŵangasuzgikira kupulikiska ivyo vili mu buku la Baibolo Likusambizgachi? Chinyake ntchakuti, mu buku la Baibolo Likutisambizga Vichi? muli mazgu ghakuumaliro m’malo mwa vyakusazgirapo. Mazgu ghakuumaliro agha ghakulongosora mazgu na fundo zinyake izo zikusangika mukati mu nkhani. Pa mutu uliwose, palije mafumbo ghakwambilira panji bokosi lakuweleramo. Kweni paumaliro wa mutu uliwose, pali fundo zakudumura izo zalongosoreka mukati mu nkhani. Tingagaŵira buku la Baibolo Likutisambizga Vichi? nyengo yiliyose, nga umo tikuchitira na la Baibolo Likusambizgachi?, nanga mwezi uwo ŵandayowoye kuti ndilo tigaŵirenge. Kasi tingagwiliskira wuli ntchito vigaŵa vyapadera vya buku ili para tikuchitiska sambiro la Baibolo?
FUNDO ZAKUDUMURA: Ŵanthu ŵanandi ŵangatemwa kuti tisambirenge nawo pakulondezga nthowa ya kuŵazga ndime na kufumba mafumbo, umo tikusambilira buku la Baibolo Likusambizgachi? Kweni tiyelezgere kuti uyo mukusambira nayo wakuchimanya makora yayi chiyowoyero panji wakutondeka kuŵazga makora. Para vyaŵa nthena, mungasambira nayo mu buku la Baibolo Likutisambizga Vichi? Ndipo mungadumbiskana nayo waka fundo zakudumura pa mutu uliwose na kumupempha kuti payekha waŵazgenge nkhani yose. Mungatora maminiti 15 kusambira na munthu pa unenesko uliwose. Pakuti pa fundo zakudumura palije vinandi, uyo wakusambizga wakwenera kunozgekera makora, ndipo wakwenera kughanaghanira umo msambiri wake waliri. Para mwasankha kuti msambiri musambire nayo nkhani yose, mungazakaweleramo nayo waka fundo zakudumura.
MAZGU GHAKUUMALIRO: Mazgu na fundo izo zili pa chigaŵa ichi, zili kulembeka kuyana na apo zikusangika mu nkhani yose. Msambizgi wangasankha kudumbiskana mazgu ghakuumaliro na msambiri pa nyengo iyo ŵakusambira panji yayi.


text:
NKHANI YA PA CHIKOPI | KASI CHIUTA WAKUTI WULI PA NKHANI YA NKHONDO?
Umo Chiuta Wakuwonera Nkhondo Mazuŵa Ghano
Lero ŵanthu ŵakusuzgika chomene. Ŵanandi ŵakulilira Chiuta kuti waŵawovwire ndipo ŵakukayika usange wovwiri uwu usangikenge. Kasi Chiuta wakupulika kulira kwawo? Kasi wakuti wuli na awo ŵakurwa nkhondo kuti ŵajithaske ku nkhaza? Kasi Chiuta wakukolerana nawo, na kuwona kuti ŵakuchita makora kurwa nkhondo?
Chakwamba, manyani fundo iyi: Chiuta nayo wakuwona umo ŵanthu ŵakusuzgikira mazuŵa ghano, ndipo wachitengepo kanthu. (Salmo 72:13, 14) Chiuta wakulayizga kwizira mu Mazgu ghake kuti awo ‘ŵakusuzgika ŵazamupumuzgika.’ Pawuli? ‘Apo Fumu Yesu yizamuvumbukwa kufuma kuchanya pamoza na ŵangelo ŵake ŵankhongono apo yizenge na nduzga pa awo ŵakumumanya yayi Chiuta na awo ŵakuleka kupulikira makani ghawemi ghakuyowoya vya Fumu yithu Yesu.’ (2 Ŵatesalonika 1:7, 8) Yesu wazamuvumbukwa kunthazi, pa ‘nkhondo ya zuŵa likuru la Chiuta Wankhongonozose,’ iyo yikuchemekaso Haramagedoni.—Uvumbuzi 16:14, 16.
Pa nyengo iyo, Chiuta wazamutuma Mwana wake, Yesu Khristu, na ŵangelo kuzakarwa nkhondo na ŵaheni. Ŵankhondo ŵakuchanya aŵa ndiwo ŵazamumazga nkhaza zose.—Yesaya 11:4; Uvumbuzi 19:11-16.
Chiuta wandasinthe umo wakuwonera nkhondo. Wachali kuwona nkhondo kuŵa nthowa yakumazgira nkhaza na uheni. Kweni Chiuta pera ndiyo wakumanya nyengo yakulwera nkhondo kweniso uyo wangarwako. Nga umo tawonera, Chiuta wakumanya kale kuti nkhondo yakumazgira uheni na kuwezgera nduzga awo ŵakuyuzga ŵanyawo yizamuŵako kunthazi. Kweniso wakumanya kuti Mwana wake, Yesu Khristu, ndiyo wazamurwa nkhondo iyi. Ichi chikung’anamura kuti Chiuta wakukondwa nazo yayi nkhondo izo ŵanthu ŵakurwa mazuŵa ghano, nanga ŵangaŵa na vifukwa vyakupulikikwa.
Wonani fundo iyi: Tiyelezgere kuti dada wafumapo pa nyumba, mbwenu ŵana ŵake ŵaŵiri, paukuru na unung’una, ŵakwamba kutimbana. Ŵanyamata aŵa ŵakuleka dankha kutimbana na kwimbira foni awiskewo. Yumoza wakuphalira awiske kuti munyake ndiyo wangwambiska mbembe, munyake yura wakuti munyake wamusuzganga. Waliyose wakudandawulira awiske. Ndipo waliyose wakugomezga kuti awiske ŵamovwirenge. Kweni dada yura wati waŵapulika wose, wakuŵaphalira kuti ŵaleke kutimbana, ŵalindilire kuti wazakamazge nkhani para wawelera ku nyumba. Ŵanyamata ŵara ŵakulekezga nadi kutimbana. Kweni pati pajumpha nyengo yichoko waka, ŵakwambaso kutimbana. Dada wati wawerako, wakuŵakalipira ŵana wose ŵaŵiri na kuŵalanga chifukwa cha kuleka kumupulikira.
Mazuŵa ghano, vyaru ivyo vikutimbana kanandi vikupempha Chiuta kuti wawovwirepo. Kweni Chiuta wakunjilirapo yayi pa nkhondo mazuŵa ghano. Mazgu ghake Baibolo ghakuti: “Kuwezgera munthu uheni pa uheni chara.” Kweniso ghakuti: ‘Kuwezgera nduzga mwekha yayi.’ (Ŵaroma 12:17, 19) Nakuti Chiuta wali kuyowoya kuti ŵanthu ‘ŵamulindilire mwakuzika’ kuti wachitepo kanthu. Ndipo wazamuchitapo nadi kanthu pa Haramagedoni. (Salmo 37:7) Para ŵanthu ŵakutondeka kulindilira Chiuta kuti wachitepo kanthu na kwamba kurwa nkhondo, Chiuta wakuŵawona kuti mbakujiŵikamo ndipo vikumukondweska yayi. Ntheura pa Haramagedoni Chiuta wazamulongora ukali wake na kumazga mphindano za ŵanthu. ‘Wazamulekeska nkhondo pa charu chose chapasi.’ (Salmo 46:9; Yesaya 34:2) Nadi, Haramagedoni ndiyo yizamumazga nkhondo zose.
Kumazga nkhondo ntchimoza mwa vinthu ivyo Ufumu wa Chiuta uzamuchita. Yesu wakayowoya vya ufumu uwu mu lurombo lwa fumu, wakati: ‘Ufumu winu wize. Khumbo linu lichitike pano pasi nga nkhuchanya.’ (Mateyu 6:10) Ufumu wa Chiuta uzamumazga nkhondo zose kweniso uzamuwuskapo uheni uwo ukwambiska nkhondo. * (Salmo 37:9, 10, 14, 15) Lekani ŵasambiri ŵa Yesu ŵakulindilira na kunweka kuzakapokera vitumbiko mu Ufumu wa Chiuta.—2 Petrosi 3:13.
Kasi tilindilirenge m’paka pawuli kuti Ufumu wa Chiuta uzakamazge masuzgo, nkhaza, na uheni? Mauchimi gha mu Baibolo agho ghakufiskika ghakulongora kuti tili mu “mazuŵa ghaumaliro” gha charu ichi. (2 Timote 3:1-5) * Sonosono apa, Ufumu wa Chiuta uzamumazga mazuŵa ghaumaliro agha pa nkhondo ya Haramagedoni.
Umo tawonera kale, awo ŵazamuparanyika pa nkhondo yaumaliro iyi mbanthu awo ŵakukana ‘kupulikira makani ghawemi ghakuyowoya vya Fumu yithu Yesu.’ (2 Ŵatesalonika 1:8) Kweni kumbukani kuti Chiuta wakukondwa yayi kuti ŵanthu ŵafwenge, nanga ŵangaŵa ŵaheni. (Ezekiel 33:11) Chiuta ‘wakukhumba yayi kuti munyake wazakaparanyike’ pa nkhondo yaumaliro iyi. Ntheura sono wawoneseska kuti makani ghawemi gha Fumu Yesu ‘ghakupharazgika mu charu chose chapasi kuti uŵe ukaboni ku mitundu yose’ pambere umaliro undize. (2 Petrosi 3:8, 9; Mateyu 24:14; 1 Timote 2:3, 4) Nadi, Ŵakaboni ŵa Yehova ŵakupharazga pa charu chose, kupeleka mwaŵi ku ŵanthu kuti ŵamanye Chiuta, ŵapulikire makani ghawemi gha Yesu, kweniso kuti nawo ŵazakaŵepo apo nkhondo kuzamuŵavya.
^ ndime 9 Ufumu wa Chiuta uzamuwuskaposo nyifwa, iyo ni mulwani wakofya wa ŵanthu. Nga umo nkhani ya pa peji 16 yikulongosolera, Chiuta wazamuwuska ŵanthu ŵanandi awo ŵali kufwa, kusazgapo ŵanandi awo ŵali kukomeka pa nkhondo.
^ ndime 10 Kuti mumanye vinandi vya mazuŵa ghaumaliro, wonani mutu 9 mu buku lakuti Kasi Baibolo Likusambizgachi Chomenechomene? lakupharazgika na Ŵakaboni ŵa Yehova.
Manyani Vinandi
Kasi Ni Njani Comene Uyo Wakwambiska Nkhondo na Masuzgo?
Cifukwa wuli Baibolo likuti pali kukolerana pakati pa masoka gha pa caru capasi na nkhondo iyo yikacitika kucanya?
Chifukwa Wuli Ŵakaboni ŵa Yehova Ŵakuchitako Yayi Nkhondo?
Ŵakaboni ŵa Yehova ŵakumanyikwa pa charu chose kuti ŵakuchitako yayi nkhondo. Manyani vifukwa vyake.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
31 “Nachita phangano na maso ghane.+
Kasi ningalaŵiskirachi mwali na khumbiro liheni?+
2 Kasi Chiuta kuchanya wanipenge vichi kuŵa chigaŵa chane,
Kasi Wankhongonozose kuchanya wanipenge vichi kuŵa chiharo chane?
3 Asi pharanyiko likulindilira wakwananga,
Ndipo soka likulindilira awo ŵakupweteka ŵanyawo?+
4 Asi iyo wakulaŵiska nthowa zane+
Na kupenda mendero ghane ghose?
5 Kasi nili kwendapo mu utesi?
Kasi lundi lane lachimbilira ku upusikizgi?+
6 Chiuta wanipime pa sikelo zaunenesko,+
Ndipo wamanyenge kugomezgeka kwane.+
7 Usange malundi ghane ghapatukamo mu nthowa,+
Panji mtima wane walondezga maso ghane,+
Panji mawoko ghane ghafipiskika,
8 Mbwenu niseŵe mbuto, munyake warye,+
Ivyo napanda vizgulike.
9 Usange mtima wane wanyengeka na mwanakazi+
Ndipo nakhazga pa mulyango+ wa mzengezgani wane,
10 Mbwenu muwoli wane wasilire tirigu mwanalume munyake,
Ndipo ŵanalume ŵanyake ŵagone nayo.+
11 Pakuti iyi yingaŵa nkharo yakulengeska,
Ŵeruzgi ŵangakhumbikwira kupeleka chilango chifukwa cha ubudi uwu.+
12 Ungaŵa moto uwo unganyeska na kuparanya,+
Ungamyangura nanga ni misisi ya mbuto zane zose.
13 Usange nkhakananga kulongora urunji kwa muteŵeti wane mwanalume panji mwanakazi
Apo ŵakaŵa nane na mulandu,
14 Kasi ningachitachi para Chiuta wimikana nane?
Kasi ningazgora vichi para wakunifumba kuti nipatawure?+
15 Asi uyo wakapanga ine mu nthumbo ndiyo wakapangaso na iwo?+
Asi njumoza pera uyo wakatiwumba pambere tindababike?+
16 Usange nkhakananga kupa ŵakavu icho ŵakakhumbanga,+
Panji kuchitiska chitima maso gha chokoro,+
17 Usange chakurya chane nkharyanga nekha,
Kwambura kugaŵirako ŵana ŵalanda,+
18 (Pakuti kwamba pa uwukirano wane, nkhaleranga mulanda nga ndine wiske,
Ndipo nkhaŵa mulongozgi wa chokoro kwamba pa wanichi wane.)
19 Usange nawona munthu wakufwa na mphepo chifukwa cha kusoŵa chakuvwara,
Panji munthu mukavu uyo walije chakudika,+
20 Usange wakaleka kunitumbika,+
Apo wakathukiranga na chakudika cha weya wa mberere zane,
21 Usange nkhawuska woko lane kutimba mulanda,+
Apo wakakhumbanga kuti nimovwire pa chipata cha msumba.+
22 Mbwenu woko lane lipanthukeko ku chiŵegha chane,
Ndipo woko lane liphyoke pa kasukusuku.
23 Chifukwa nkhatenthemanga soka lakufuma kwa Chiuta,
Nkhatondekanga kwima pamaso pa ukuru wake.
24 Usange nkhathembanga golide,
Panji kuyowoya ku golide liwemi kuti, ‘Ndiwe chivikiliro chane!’+
25 Usange nkhasanganga chimwemwe mu usambazi wane ukuru,+
Chifukwa cha katundu munandi uyo nkhasanga,+
26 Usange nkhawonanga zuŵa likuŵala,
Panji mwezi ukwenda mu uchindami wake,+
27 Ndipo mtima wane ukanyengeka muchibisibisi,
Ndipo mulomo wane ukafyofyontha woko lane kuvisopa,+
28 Mbwenu uwu ungaŵa ubudi wakwenelera chilango kufuma ku ŵeruzgi,
Pakuti mphanyi nkhaŵa kuti namukana Chiuta waunenesko wakuchanya.
29 Kasi nili kusekelerapo chifukwa chakuti mulwani wane waparanyika,+
Panji kujitukumura chifukwa chakuti viheni vyamuwira?
30 Nkhazomerezgapo chara kuti mulomo wane unange+
Pakumutemba kuti wafwe.
31 Asi ŵanalume ŵa mu hema lane ŵakatenge,
‘Ni njani uyo wangasanga munthu uyo wandakhute chakurya chake?’+
32 Palije mulendo uyo wali kugonapo kuwaro,+
Awo ŵakwenda mu nthowa nkhaŵajuliranga milyango yane.
33 Kasi nili kuyezgapo kubenekelera kwananga kwane nga umo ŵanthu ŵanyake ŵakuchitira,+
Kubisa ubudi wane mu thumba la chakuvwara chane?
34 Kasi nili kopapo ivyo mzinda wa ŵanthu ungachita,
Panji kopa kunyozeka na mbumba zinyake,
Mwakuti nkhakhala chete na kopa kufumira kuwaro?
35 Okwe! Mphanyi munyake wanipulika!+
Natenge nisayinenge zina lane pa ivyo nayowoya.
Lekani Wankhongonozose wanizgore!+
Mphanyi uyo wakunitundura wakalemba chikalata cha mulandu wane!
36 Mphanyi nanguyegha pa chiŵegha chane,
Ndipo mphanyi nanguchizinga ku mutu wane nga ni mphumphu.
37 Mphanyi nangumulongosolera mendero ghane ghose,
Nga ni karonga, mphanyi nangufika kwa iyo na chigomezgo chose.
38 Usange charu chane chikunililira,
Na vinkhwawu vyake vikulilira pamoza,
39 Usange narya chipambi chake kwambura kulipira,+
Panji usange ŵenecho ŵakudandawura chifukwa cha ine,+
40 Mbwenu mu munda wane mumere minga m’malo mwa tirigu,
Na thondo lakununkha m’malo mwa balere.”
Mazgu gha Yobu ghamalira penepapa.
Tumizgani
Tumizgani
Yobu 31
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=31&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D31%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 16 Ŵakawukapo pa Elimu, ndipo pa zuŵa la 15 mu mwezi wachiŵiri kufuma apo ŵakafumira mu Eguputo, wumba wose wa Ŵaisrayeli ukafika mu mapopa gha Sini,+ agho ghali pakati pa Elimu na Sinayi.2 Penepapo wumba wose wa Ŵaisrayeli ukamba kudinginyikira Mozesi na Aroni mu mapopa.+3 Ŵaisrayeli ŵakayowoyanga na iwo kuti: “Mphanyi woko la Yehova likatikomera waka mu charu cha Eguputo umo tikakhalanga pa miphika* ya nyama+ na kurya chingwa na kukhuta. Sono mwiza nase muno mu mapopa kuti mukome mpingo wose uwu na njara.”+4 Yehova wakati kwa Mozesi: “Sono nimulokweskeraninge chingwa kufuma kuchanya.+ Waliyose wakwenera kuluta na kukayora icho chingamukwana zuŵa na zuŵa,+ kuti niŵayezge usange ŵendenge mu dango lane panji yayi.+5 Kweni pa zuŵa la 6+ para ŵakunozga ivyo ŵayora, vikwenera kuŵa vyakukwana mazuŵa ghaŵiri kuluska ivyo ŵakuyora mazuŵa ghanyake.”+6 Ntheura Mozesi na Aroni ŵakayowoya na Ŵaisrayeli wose kuti: “Namise mumanyenge kuti uyo wakamufumiskani mu charu cha Eguputo ni Yehova.+7 Namulenji muzamuwona uchindami wa Yehova, chifukwa Yehova wapulika kudinginyika uko mukumudinginyikira. Ise ndise anjani kuti mutidinginyikirenge?”8 Mozesi wakalutilira kuti: “Para Yehova wamupani nyama kuti murye namise na chingwa kuti murye namulenji na kukhuta, muzamuwona kuti Yehova wapulika kudinginyika uko mukumudinginyikira. Kasi ise ndise anjani? Mukudinginyikira ise yayi, kweni Yehova.”+9 Penepapo Mozesi wakati kwa Aroni: “Phalira wumba wose wa Ŵaisrayeli kuti, ‘Sendelerani pafupi na Yehova, chifukwa wapulika kudinginyika kwinu.’”+10 Aroni wakati wamara waka kuyowoya na wumba wose wa Ŵaisrayeli, ŵakazgoka kulazga ku mapopa, ndipo wonani, uchindami wa Yehova ukawoneka mu bingu.+11 Yehova wakayowoyaso na Mozesi kuti:12 “Napulika kudinginyika kwa Ŵaisrayeli.+ Ŵaphalira kuti, ‘Namise para kwazgelera muryenge nyama ndipo namulenji muzamukhuta chingwa,+ muzamumanya nadi kuti ine ndine Yehova Chiuta winu.’”+13 Ntheura namise kukiza swembe,* zikabenekelera msasa,+ ndipo namulenji jumi likazingilizga msasa wose.14 Jumi likati lakamuka, mu mapopa mukaŵa tunthu tuwemi tupepefu,+ tukaŵa tuwemi nga ntchiwuvi icho chakhoma pasi.15 Ŵaisrayeli ŵakati ŵatuwona, ŵakamba kufumbana kuti: “Nthuvichi utu?” Chifukwa ŵakatumanya yayi. Ndipo Mozesi wakaŵaphalira kuti: “Ntchingwa icho Yehova wamupani kuti muryenge.+16 Yehova wayowoya kuti, ‘Waliyose wakwenera kuyora mwakuyana na umo wakulyera. Waliyose watorenge kuyana na unandi wa ŵanthu awo wakukhala nawo mu hema lake. Munthu yumoza mumutolerenge omeri* yimoza.’”+17 Ŵaisrayeli ŵakachita ntheura. Ŵakamba kuyora. Ŵanyake ŵakayora vinandi ndipo ŵanyake ŵakayora vichoko.18 Para ŵapima na omeri, uyo wanguyora vinandi vikajumphanga yayi chipimo ndipo uyo wanguyora vichoko vikapeleŵeranga yayi.+ Wose ŵakayoranga kuyana na umo ŵakulyera.19 Penepapo Mozesi wakati kwa iwo: “Paŵavye munthu wasideko m’paka mulenji.”+20 Kweni Ŵaisrayeli ŵakamupulikira yayi Mozesi. Ŵanthu ŵanyake ŵakati ŵasidako m’paka mulenji, vikawa mpholozi na kununkha, ndipo Mozesi wakaŵakalipira chomene.21 Ŵakayoranga mulenji uliwose, waliyose wakayoranga kuyana na umo wakulyera. Para zuŵa lawotcha chikasongonokanga.22 Pa zuŵa la 6, ŵakayora chingwa cha mazuŵa ghaŵiri,+ munthu waliyose maomeri ghaŵiri. Ntheura ŵalongozgi wose ŵa wumba ŵakiza kuzakaphara kwa Mozesi.23 Iyo wakati kwa iwo: “Ndivyo Yehova wayowoya. Namachero ni zuŵa lakupumura, ni sabata lakupatulika la Yehova.+ Wotchani icho mukukhumba kotcha, na kuphika icho mukukhumba kuphika,+ ndipo chilichose icho chakhalako musunge m’paka mulenji.”24 Ntheura ŵakasunga m’paka mulenji nga umo Mozesi wakaŵaphalilira. Chikanunkha yayi nesi kuwa mpholozi.25 Mozesi wakati: “Muhanya uno lyani chakurya ichi, chifukwa muhanya uno ni sabata la Yehova. Muhanya uno mwamuchisanga yayi pasi.26 Muyorenge kwa mazuŵa 6, kweni pa zuŵa la 7, ilo ni Sabata,+ kuŵavyenge.”27 Kweni pa zuŵa la 7 ŵanthu ŵanyake ŵakaluta kuti ŵakayore, ndipo ŵakasangako kanthu yayi.28 Ntheura Yehova wakati kwa Mozesi: “Kasi mukanenge kusunga malango na malanguro ghane m’paka pawuli?+29 Wonani kuti Yehova wamupani Sabata.+ Lekani pa zuŵa la 6 wakumupani chingwa cha mazuŵa ghaŵiri. Waliyose wakwenera kukhala apo wali. Pa zuŵa la 7, waliyose wangafumangapo chara pa malo ghake.”30 Ntheura ŵanthu ŵakasunga Sabata* pa zuŵa la 7.+31 Nyumba ya Israyeli yikathya chingwa ichi “mana.”* Mana ghakaŵa ghatuŵa nga ni mbuto ya koriyanda, ndipo ghakanowanga nga ntchibama chakusazgako uchi.+32 Penepapo Mozesi wakati: “Yehova wayowoya kuti, ‘Muzuzge mana ghakukwana omeri ndipo ghasungike mu miwiro yinu yose,+ mwakuti yizakawone chingwa icho nkhamupani kuti muryenge mu mapopa apo nkhamufumiskaninge mu charu cha Eguputo.’”33 Ntheura Mozesi wakati kwa Aroni: “Tora chiŵiya na kuŵikamo mana ghakukwana omeri ndipo uchiŵike pamaso pa Yehova kuti ghasungike mu miwiro yinu yose.”+34 Aroni wakachiŵika panthazi pa Ukaboni+ mwakuti mana ghasungike, nga umo Yehova wakaphalilira Mozesi.35 Ŵaisrayeli ŵakarya mana vyaka 40,+ m’paka ŵakafika mu charu icho mukakhalanga ŵanthu.+ Ŵakarya mana m’paka ŵakafika mu mphaka za charu cha Kenani.+36 Maomeri 10 ghakakwananga efa* yumoza.


text:
GONGWE LA MULINDA (LAKUSAMBIRA PA MPINGO) JULY 2014
Gongwe ili lili na nkhani zakusambira kwambira pa Seputembala 1 mpaka 28, 2014.
Ŵakajipeleka na Mtima Wose—mu Virwa vya ku Micronesia
Ŵapharazgi ŵakufuma ku vyaru vinyake awo ŵakuteŵetera pa virwa vya pa Nyanja ya Pacific, kanandi ŵakukumana na masuzgo ghatatu. Kasi ŵakumalana nagho wuli?
“Yehova Wakuŵamanya Awo Mbake”
Kasi mazgu gha pa 2 Timote 2:19 ghakuti “lufura” na ghakuti “cidindo,” ghakutovwira wuli kumanya ŵanthu ŵa Yehova?
Ŵanthu ŵa Yehova ‘Ŵaleke Ubendezi’
Kasi mazgu ghakuti ‘ŵaleke ubendezi’ ghakukolerana wuli na ivyo vikacitika mu nyengo ya Mozesi? Kasi tikusambirapo vici pa ivyo vikacitika?
Adada Ŵakati Ŵafwa, Nkhasanga Dada Munyake
Ŵazgani nkhani yakulongosora umoyo wa Gerrit Lösch wa mu Wupu Wakulongozga.
“Ndimwe Ŵakaboni Ŵane”
Kasi kuŵa Ŵakaboni ŵa Yehova cikung’anamuraci?
“Muzamuŵa Ŵakaboni Ŵane”
Cifukwa wuli Yesu wakati “muzamuŵa ŵakaboni ŵane” m’malo mwa kuyowoya kuti ŵakaboni ŵa Yehova? Kasi nchivici ico cingatovwira kuti tilutilire kuŵa ŵamwamphu pakucitira ukaboni?


text:
MUTU 137
Ŵanandi Ŵakamuwona Pambere Zuŵa la Pentekoste Lindafike
MATEYU 28:16-20 LUKA 24:50-52 MILIMO 1:1-12; 2:1-4
YESU WAKAWONEKERA KU ŴANANDI
WAKAKWELERA KUCHANYA
YESU WAKAPUNGURA MZIMU UTUŴA PA ŴASAMBIRI 120
Yesu wakati wawuka, wakapangana na ŵapositole ŵake 11 kuti ŵakakumane nayo pa phiri ku Galileya. Kura, kukaŵaso ŵasambiri ŵanyake pafupifupi 500, ndipo ŵanyake pakwamba ŵakakayikanga. (Mateyu 28:17; 1 Ŵakorinte 15:6) Kweni ivyo Yesu wakayowoya apa vikawovwira kuti waliyose wa iwo wakhorwe kuti Yesu ngwamoyo nadi.
Yesu wakalongosora kuti Chiuta wamupa mazaza ghose kuchanya na pa charu chapasi. Yesu wakaŵachiska kuti: “Ntheura, lutaninge mukazgore ŵanthu ŵa mitundu yose kuŵa ŵasambiri, mukaŵabatize mu zina la Adada na la Mwana na la mzimu utuŵa, mukaŵasambizge kusungilira vinthu vyose ivyo namuphalirani.” (Mateyu 28:18-20) Ivi vikaŵasimikizgira kuti Yesu ngwamoyo kweniso kuti ngwakukhumbisiska kuti makani ghawemi ghapharazgike.
Wose awo ŵakulondezga Yesu, ŵanalume, ŵanakazi, na ŵana, ŵali kupika ntchito yakovwira ŵanthu kuŵa ŵasambiri. Ŵalwani ŵangayezga kukanizga ntchito ya kupharazga na kusambizga, kweni Yesu wakutisimikizgira kuti: “Mazaza ghose ghapika kwa ine kuchanya na pa charu chapasi.” Kasi ichi chikuŵaphalira vichi awo ŵakumulondezga? Iyo wakati: “Wonani, ine nili namwe mazuŵa ghose m’paka umaliro wa charu ichi.” Yesu wakang’anamuranga kuti waliyose uyo wakupharazga makani ghawemi wazamuchita milimo yakuzizwiska yayi. Kweni mzimu utuŵa uzamuŵawovwira.
Wakati wawuka, Yesu wakawonekera ku ŵasambiri ŵake mu “mazuŵa ghose 40.” Wakawonekera mu mawonekero ghakupambanapambana ndipo “wakajilongora kwa iwo na kuchita vinthu vinandi kuti ŵakhorwe kuti ngwamoyo,” kweniso wakaŵasambizganga “vya Ufumu wa Chiuta.”—Milimo 1:3; 1 Ŵakorinte 15:7.
Vikulongora kuti apo ŵapositole ŵakaŵa ŵachali mu Galileya, Yesu wakaŵaphalira kuti ŵawelere ku Yerusalemu. Apo wakakumananga nawo mu msumba wura, Yesu wakati: “Kufumamo chara mu Yerusalemu, lindilirani icho Adada ŵali kulayizga, icho nkhamuphalirani. Pakuti Yohane wakabatizanga nadi na maji, kweni imwe muzamubatizika na mzimu utuŵa, ndipo pajumphenge mazuŵa ghanandi chara.”—Milimo 1:4, 5.
Pamanyuma, Yesu wakakumanaso na ŵapositole ŵake. Wakaŵalongozgera “kuwaro m’paka ku Betaniya,” ku chikhizga cha kumafumiro gha dazi kwa Phiri la Maolive. (Luka 24:50) Nangauli Yesu wakaŵaphalira makora kuti wakufumapo, ŵapositole ŵakagomezganga nipera kuti Ufumu wa Yesu uzamuŵa pano pasi.—Luka 22:16, 18, 30; Yohane 14:2, 3.
Ŵapositole ŵakafumba Yesu kuti: “Fumu, kasi mukuwezgera ufumu kwa Israyeli pa nyengo iyi?” Wakaŵazgora kuti: “Nkhwa imwe chara kumanya zinyengo panji mazuŵa ghakutemeka agho Adada ŵaŵika pasi pa mazaza ghawo.” Kufuma apo, wakayowoyaso vya ntchito iyo ŵakwenera kuchita, wakati: “Muzamupokera nkhongono para mzimu utuŵa wiza pa imwe, ndipo muzamuŵa ŵakaboni ŵane mu Yerusalemu, mu Yudeya mose na Samariya, na ku vigaŵa vyakutali chomene vya charu chapasi.”—Milimo 1:6-8.
Ŵapositole ŵakaŵa pa Phiri la Maolive pamoza na Yesu apo wakakweranga kuchanya. Nakalinga bingu likamubenekelera. Yesu wakati wawuka, wakawonekanga nga ni munthu, mu mawonekero ghakupambanapambana. Kweni pakukwera kuchanya wakaŵa mu thupi linyake, wakakwera kuchanya nga chilengiwa chauzimu. (1 Ŵakorinte 15:44, 50; 1 Petrosi 3:18) Apo ŵapositole ŵakadodoliskanga kuchanya, “ŵanalume ŵaŵiri” ŵakiza na kwimilira pafupi nawo. Aŵa ŵakaŵa ŵangelo, ndipo ŵakati: “Ŵanalume ŵa mu Galileya, chifukwa wuli mukwimilira na kulaŵiska ku mtambo? Yesu uyu watolekera kuchanya kufuma kwa imwe wazamwizaso mwakuyana waka umo mwamuwonera wakukwelera kuchanya.”—Milimo 1:10, 11.
Apo Yesu wakalutanga kuchanya pakaŵa ŵanthu ŵanandi yayi. Kweni pakaŵa waka ŵapositole ŵake ŵakugomezgeka ndiwo ŵakawonanga. “Wazamwizaso mwakuyana waka,” kwambura ŵanthu ŵanandi kumuwona. Ŵalondezgi ŵake ŵakugomezgeka ndiwo ŵazamumanya kuti sono ni themba la Ufumu.
Ŵapositole ŵakawelera ku Yerusalemu. Mu mazuŵa ghakulondezgapo, ŵakawungana pamoza na ŵasambiri ŵanyake, ndipo pakaŵaso “Mariya nyina wa Yesu na ŵanung’una ŵake.” (Milimo 1:14) Ŵanthu aŵa ŵakalombanga. Nkhani yimoza iyo wakalomberanga yikaŵa yakukhwaskana na kusora msambiri uyo wangatora malo gha Yudasi Isikariyoti mwakuti ŵapositole ŵaŵeso 12. (Mateyu 19:28) Ŵakakhumbanga kuti munthu uyo wakawona milimo ya Yesu kweniso kuwuka kwake ndiyo waŵe msambiri. Ŵakachita mphenduzga kuti ŵamanye khumbo la Chiuta, ndipo apa ndipo mphaumaliro mu Baibolo apo pakuzunulika mphenduzga. (Salimo 109:8; Zintharika 16:33) Matiya wakwenera kuti wakaŵa yumoza wa ŵanthu 70 awo Yesu wakaŵatuma kukapharazga. Ntheura ndiyo wakasoleka ndipo “wakapendekera lumoza na ŵapositole 11.”—Milimo 1:26.
Pakati pajumpha mazuŵa 10 kufuma apo Yesu wakakwelera kuchanya, Ŵayuda ŵakaŵa na Chiphikiro cha Pentekoste mu 33 C.E. Ŵasambiri pafupifupi 120 ŵakawungana ku Yerusalemu mu chipinda chamuchanya. Mwamabuchi, mu nyumba yose mukaŵa kupoma kukuru nga nkhwa chimphepo chikuru. Malulimi ghakuwoneka nga ni moto ghakawoneka pa waliyose uyo wakaŵamo. Ŵasambiri wose ŵakamba kuyowoya viyowoyero vyakupambanapambana. Uwu ukaŵa ukaboni wakuti mzimu utuŵa uwo Yesu wakaŵalayizga wafika pa iwo.—Yohane 14:26.


text:
NKHANI MU VITHUZITHUZI
NKHANI MU VITHUZITHUZI
Yakhobe na Esau
Ungaŵerenga nkhani iyi pa webusayiti panji kupulinta PDF. Manya ivyo vikachitika kuti Yakhobe na mubali wake Esau ŵambe kukolerana.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.


text:
SAMBIRO 1
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Panji taŵanyake tili kuzengezgana namwe. Taŵanyake tikugwira namwe ntchito. Taŵanyake tikusambira namwe sukulu, nakuti panji tili kuchezgapo namwe vya Baibolo. Kweni kasi mukutimanya makora? Chifukwa wuli tikuphalirako ŵanyithu ivyo tikusambira?
Tikuyana waka na imwe. Tili ŵanthu ŵa mitundu na mafuko ghakupambanapambana. Ŵanyake mbakavu, kweni ŵanyake mbakusanga. Taŵanyake tikasopanga kunyake, ndipo ŵanyake ŵakaŵavya chigomezgo mwa Chiuta. Kweni pambere tindaŵe Ŵakaboni ŵa Yehova, tose tikasambira dankha ivyo Baibolo likuyowoya. (Milimo 17:11) Tikakhorwa na ivyo tikasambira, ndipo tikajipeleka kuti tisopenge Yehova Chiuta.
Ivyo tikusambira mu Baibolo vikutovwira. Tikupambana yayi na ŵanthu wose. Nase masuzgo ghakutisanga, ndipo nyengo zinyake tikupuvya. Kweni pa vyose ivyo tikuchita, tikuyezga chomene kulondezga fundo izo tikusambira mu Baibolo. Pa chifukwa ichi, tasintha nkharo yithu, ndipo sono vinthu vikwenda makorako kuluska kale. (Salimo 128:1, 2) Lekani tikuphalirako ŵanyithu viwemi ivyo tasambira mu Baibolo.
Tikulondezga fundo izo Chiuta wakutipa. Chifukwa cha ivyo tasambira mu Baibolo, njuŵi yithu yikutisuzga yayi ndipo tikuchindika ŵanyithu. Chinyake ntchakuti tasambira kuŵa ŵakugomezgeka na ŵalusungu. Pa chifukwa ichi, tikukoleranako makora na ŵanyithu. Mu nyumba zithu namo tikukolerana na kugomezgana. Tikukhorwa kuti “Chiuta wakutemwera yayi.” Pa chifukwa ichi, tose tili ŵamoza, nangauli tikupambana mitundu panji mafuko. Kweniso tikukana kuti ndyali zitimbanizge umoza withu. Nangauli tikuyana waka na ŵanthu wose, kweni tikupambanako vyakuchita.—Milimo 4:13; 10:34, 35.
Kasi Ŵakaboni ŵa Yehova ŵakuyanako wuli na ŵanthu wose?
Kasi Ŵakaboni ŵali na nkharo wuli chifukwa cha kusambira Baibolo?
Manyani Vinandi
Nkharo Yakukondweska Chiuta
Vingachitika kuti munthu waŵe paubwezi na Yehova. Nakuti imwe nthena mungaŵa mubwezi wake.
Kusopa Uko Chiuta Wakuzomerezga
Wonani fundo 6 izo zingatovwira kuti timanye awo ŵali mu chisopa chaunenesko mazuŵa ghano.


text: 18 Wakati wayowoya vinthu ivi, Yesu wakafuma pamoza na ŵasambiri ŵake kwambuka Dambo* la Kidironi+ kuluta ku munda, ndipo iyo na ŵasambiri ŵakanjira mu munda.+2 Sono Yudasi uyo wakamupeleka, nayo wakaghamanyanga malo ghara, chifukwa nyengo zinandi Yesu wakalutanga na ŵasambiri ŵake kwenekura.3 Ntheura Yudasi wakatora gulu la ŵasilikari na ŵalinda ŵa ŵalara ŵa ŵasembe ndiposo ŵa Ŵafarisi na kwiza kwenekura na miliko na nyali kweniso na vilwero.+4 Ntheura Yesu pakumanya vinthu vyose ivyo vimuchitikirenge, wakasendelera kufupi na iwo, wakati: “Kasi mukupenja njani?”5 Ŵakamuzgora kuti: “Yesu Munazarete.”+ Iyo wakati: “Ndine.” Sono Yudasi, uyo wakamupeleka, wakimilira pamoza nawo.+6 Kweni Yesu wakati waŵaphalira kuti: “Ndine,” ŵakawelera chafutanyuma na kuwa pasi.+7 Ntheura Yesu wakaŵafumbaso, wakati: “Kasi mukupenja njani?” Iwo ŵakati: “Yesu Munazarete.”8 Yesu wakati: “Namuphalirani kale kuti ndine. Ntheura usange mukupenja ine, ŵalekani ŵanalume aŵa ŵalutenge.”9 Ivi vikafiska mazgu agho wakayowoya kuti: “Awo mwanipa nindatayepo nanga njumoza.”+10 Penepapo Simoni Petrosi, pakuti wakaŵa na lupanga, wakalisolora ndipo wakaheta na kuwunguzura khutu lamalyero la muzga wa wasembe mukuru.+ Zina la muzga uyu likaŵa Maliko.11 Kweni Yesu wakati kwa Petrosi: “Wezgera lupanga mu malo ghake.+ Asi nkhwenera kumwa nkhombo iyo Adada ŵanipa?”+12 Penepapo ŵasilikari, mulongozgi wa ŵankhondo, na ŵalinda ŵa Ŵayuda ŵakakora Yesu na kumukaka.13 Ŵakamutolera dankha kwa Anasi, pakuti wakaŵa wiskevyara wa Kayafa,+ uyo wakaŵa wasembe mukuru chaka chira.+14 Nakuti Kayafa ndiyo wakaphalira Ŵayuda fundo yakuti ntchiwemi kuti munthu yumoza wafwire ŵanthu wose.+15 Sono Simoni Petrosi na msambiri munyake ŵakalondezganga Yesu.+ Msambiri yura wakamanyikwanga kwa wasembe* mukuru, ndipo wakanjira pamoza na Yesu mu luŵaza lwa wasembe mukuru.16 Kweni Petrosi wakimilira kuwaro pafupi na mulyango. Ntheura msambiri munyake yura, uyo wakamanyikwanga kwa wasembe mukuru, wakafumira kuwaro na kuyowoya kwa mulinda wa pa mulyango ndipo wakatolera Petrosi mukati.17 Ndipo muteŵeti msungwana, mulinda wa pa mulyango, wakati kwa Petrosi: “Asi iwe nawe ndiwe msambiri wa munthu uyu?” Iyo wakati: “Ndine yayi.”+18 Sono ŵazga na ŵalinda ŵakimilira mwakuzingilizga moto wa makara uwo ŵakapemba. Ŵakawothanga moto chifukwa kukazizimanga. Petrosi nayo wakimilira pamoza nawo na kotha moto.19 Mulara wa ŵasembe wakafumba Yesu vya ŵasambiri ŵake kweniso vya chisambizgo chake.20 Yesu wakamuzgora kuti: “Nayowoya pakweru ku charu. Nyengo zose nkhasambizganga mu sunagoge na mu tempile,+ umo Ŵayuda wose ŵakuwungana. Ndipo palije icho nili kuyowoyapo kumphepete.21 Chifukwa wuli ukufumba ine? Fumba awo ŵakapulika ivyo nkhayowoya kwa iwo. Wona, aŵa ŵakumanya icho nkhayowoya.”22 Wakati wayowoya vinthu ivi, yumoza wa ŵalinda uyo wakimilira pafupi wakatimba Yesu kumaso,+ ndipo wakati: “Kasi ndimo ukuzgolera mulara wa ŵasembe nthena?”23 Yesu wakamuzgora kuti: “Usange nayowoya chiheni, yowoya* icho nabuda. Kweni usange naneneska, chifukwa wuli ukunitimba?”24 Penepapo Anasi wakatuma Yesu wakukakika kwa Kayafa wasembe mukuru.+25 Sono Simoni Petrosi wakimilira penepara, wakawothanga moto. Ndipo ŵakati kwa iyo: “Asi nawe ndiwe yumoza wa ŵasambiri ŵake?” Iyo wakakana wakati: “Ndine yayi.”+26 Yumoza wa ŵazga ŵa wasembe mukuru, wakaŵa mubali wa munthu uyo Petrosi wakamuwunguzura khutu,+ wakati: “Asi nangukuwona mu munda pamoza na Yesu?”27 Kweni Petrosi wakakanaso, ndipo nyengo yeneyiyo tambala wakalira.+28 Penepapo ŵakamutora Yesu kufuma kwa Kayafa kuluta nayo ku nyumba ya kazembe.+ Nyengo iyi yikaŵa namulenji. Kweni iwo ŵeneko ŵakanjiramo chara mu nyumba ya kazembe, mwakuti ŵaleke kufipirwa,+ pakuti ŵakanozgekeranga kukarya Paska.29 Ntheura Pilato wakafumira kuwaro kwa iwo ndipo wakati: “Kasi munthu uyu mwiza nayo kuno wali na mulandu wuli?”30 Ŵakamuzgora kuti: “Munthu uyu waŵenge wambura kwananga,* mphanyi tamupeleka kwa imwe chara.”31 Ntheura Pilato wakati kwa iwo: “Mutorani mwekha na kumweruzga kuyana na dango linu.”+ Ŵayuda ŵakati kwa iyo: “Ntchakuzomerezgeka chara kwa ise kukoma munthu.”+32 Ichi chikachitika mwakuti mazgu agho Yesu wakayowoya ghafiskike ghakulongora umo wafwirenge.+33 Sono Pilato wakanjiraso mu nyumba ndipo wakachema Yesu, wakati kwa iyo: “Kasi ndiwe Themba la Ŵayuda?”+34 Yesu wakazgora kuti: “Kasi fumbo ili ndinu panji ŵanyake ŵamuphalirani vya ine?”35 Pilato wakazgora: “Kasi ine ndine Muyuda? Ŵanthu ŵa mtundu wako na ŵalara ŵa ŵasembe ndiwo ŵakupeleka kwa ine. Kasi wachitachi?”36 Yesu wakazgora kuti:+ “Ufumu wane ngwa charu chino chara.+ Ufumu wane uŵenge wa charu chino mphanyi ŵateŵeti ŵane ŵarwa nkhondo kuti nileke kupelekeka ku Ŵayuda.+ Kweni Ufumu wane ngwakufuma ku charu chino chara.”37 Ntheura Pilato wakati kwa iyo: “Ipo kasi ndiwe themba?” Yesu wakazgora kuti: “Mwayowoya mwekha kuti ndine themba.+ Pakuti ichi ndicho nkhababikira, ndipo ichi ndicho nkhizira mu charu, kuti nichitire ukaboni unenesko.+ Waliyose uyo wali ku chigaŵa cha unenesko wakupulika mazgu ghane.”38 Pilato wakati kwa iyo: “Kasi unenesko ni vichi?”Ndipo wakati wafumba fumbo ili, wakafumiraso kuwaro ku Ŵayuda, ndipo wakati kwa iwo: “Nkhusangamo kafukwa yayi mwa munthu uyu.+39 Nakuti, muli na kaluso kakuti nimufwatuliraninge munthu pa Paska.+ Ntheura kasi mukukhumba kuti nimufwatulirani Themba la Ŵayuda?”40 Penepapo ŵakachemerezgaso, ŵakati: “Munthu uyu yayi, kweni Baraba!” Baraba wakaŵa chigeŵenga.+


text:
MUTU 63
Yesu Wakaŵapa Ulongozgi Wakuzirwa Chomene Ŵapositole
MATEYU 18:6-20 MARIKO 9:38-50 LUKA 9:49, 50
WAKAPELEKA ULONGOZGI PA NKHANI YA KUKHUŴAZGANA
PARA ŴANTHU ŴABUDIRANA
Yesu wakaŵa kuti wayowoya waka nkharo iyo ŵalondezgi ŵake ŵakwenera kuŵa nayo. Ŵakwenera kujiwona nga mbana ŵachoko. Ŵachitenge vinthu mwakujiyuyura na kuleka kujiwona kuti ŵakuluska ŵanyawo. Ŵasambiri ŵakwenera ‘kupokelera ŵana ŵachoko mu zina lake, kulongora kuti ŵakupokeleraso Yesu.’—Mateyu 18:5.
Pakajumpha nyengo yitali yayi kufuma apo ŵapositole ŵakakwesananga kuti mukuru ni njani pakati pawo, ntheura ŵakamanya kuti Yesu wakuphalira iwo. Kufuma apo, mpositole Yohane wakayowoya chinthu chinyake icho chikachitika. Wakati: “Tanguwona munthu munyake wakufumiska viŵanda mu zina linu ndipo tanguyezga kumukanizga, chifukwa wakumulondezgani pamoza na ise chara.”—Luka 9:49.
Kasi Yohane wakawonanga kuti ŵapositole pera ndiwo ŵali kupika mazaza ghakuchizgira panji kufumiskira viŵanda? Usange ni nthena, chifukwa wuli Muyuda uyu wakafumiskanga mizimu yiheni? Yohane wakawonanga kuti munthu uyu ngwakwenelera yayi kuchita minthondwe chifukwa wakendanga pamoza na Yesu na ŵapositole yayi.
Yohane wakazizwa na ivyo Yesu wakazgora. Yesu wakati: “Mungayezganga chara kumukanizga, chifukwa palije uyo wachitenge mulimo wankhongono mu zina lane, uyo pamanyuma wanganiyowoyera viheni. Pakuti uyo wakwimikana nase chara, wali kwa ise. Waliyose uyo wakumupani nkhombo ya maji kuti mumwe chifukwa chakuti muli ŵalondezgi ŵa Khristu, nadi nkhumuphalirani, watayenge chara njombe yake.”—Mariko 9:39-41.
Pa nyengo iyi, chikaŵa chambura kukhumbikwa kuti munthu wendenge na Khristu kuti walongore kuti wali ku chigaŵa chake. Pa nyengo yira, mpingo wa Ŵakhristu ukaŵa kuti undapangike. Ntheura, nangauli munthu uyu wakendanga na Yesu yayi, kweni chikung’anamura kuti wakasuskanga yayi. Kweniso wakasambizganga visambizgo vya chisopa chautesi yayi. Ntchakuwonekerathu kuti munthu uyu wakaŵa na chipulikano mwa Yesu. Nakuti ivyo Yesu wakayowoya vikulongora kuti munthu uyu wakataya yayi njombe yake.
Kweni vinthu vikatenge vimwenderenge makora yayi usange wakhuŵarenge na mazgu panji vyakuchita vya ŵapositole. Yesu wakati: “Waliyose uyo wakukhuŵazga yumoza wa ŵachoko aŵa awo ŵali na chipulikano, chingaŵa makora kuti libwe lakusilira ilo likwendeskeka na mbunda likakike mu singo yake ndipo waponyeke mu nyanja.” (Mariko 9:42) Pamanyuma Yesu wakaphalira ŵalondezgi ŵake kuti ntchiwemi kudumura vinthu vyakuzirwa nga ni woko, lundi, panji kukozombora jiso usange vikuŵakhuŵazga. Wakati ntchiwemi kunjira mu Ufumu wa Chiuta kwambura vinthu vyakuzirwa ivi kuluska kuvikanilira na kuponyekera navyo lumoza mu Gehena (Dambo la Hinomu). Ŵapositole ŵakwenera kuti ŵakaliwonanga Dambo ili, chifukwa likaŵa pafupi na Yerusalemu. Ku malo agha ndiko ŵakawotcherangako viswaswa. Ntheura ŵakamanya kuti Yesu wakang’anamuranga pharanyiko lamuyirayira.
Yesu wakachenjezgaso kuti: “Woneseskani kuti muleke kuyuyura yumoza wa ŵachoko aŵa, pakuti nkhumuphalirani kuti nyengo zose ŵangelo ŵawo kuchanya ŵakulaŵiska chisko cha Adada.” Kasi “ŵachoko aŵa” ŵakaŵa ŵakuzirwa wuli kwa Awiske? Yesu wakayowoya vya munthu uyo wakaŵa na mberere 100 kweni yimoza yikazgeŵa. Munthu uyu wakaleka mberere 99 na kwamba kupenja yakuzgeŵa yira. Wakati wayisanga, wakakondwa nayo chomene kuluska mberere 99 zira. Yesu wakayowoyaso kuti: “Adada awo ŵali kuchanya ŵakukhumba chara kuti yumoza wa ŵachoko aŵa watayike.”—Mateyu 18:10, 14.
Yesu wakaghanaghaniraso umo ŵapositole ŵara ŵakasuskirananga kuti mukuru pakati pawo ni njani. Ntheura wakaŵachiska kuti: “Muŵe na mchere mukati mwinu, ndipo sungani mtende pakati pinu.” (Mariko 9:50) Chakurya chikunowera mchere. Para mazgu ghalungika na mchere, uyo wakughapulika, wakupulikira luŵiro ndipo pakuŵa mtende. Ivi vingachitika yayi para ŵanthu ŵakususkana waka.—Ŵakolose 4:6.
Nyengo zinyake ŵabali ŵabudiranenge. Ntheura Yesu wakaŵaphalira umo ŵakwenera kuchitira. Wakati: “Usange mubali wako wakunangira, luta ukamuphalire ubudi wake pakati pa iwe na iyo pamwekha. Usange wakupulikira, ndikuti wamuwezga mubali wako.” Usange wakupulika yayi ke? Yesu wakati: “Tolerapo munthu yumoza panji ŵaŵiri, mwakuti nkhani yiliyose yikhozgeke na mulomo wa ŵakaboni ŵaŵiri panji ŵatatu.” Usange ichi nacho chindawovwire, ŵakwenera ‘kuphalira mpingo.’ Wakang’anamuranga kuphalira ŵalara kuti ŵeruzge nkhani iyo. Wuli usange ŵalara nawo wakuŵapulikira yayi? Yesu wakati: “Umuwone nga ni munthu wamitundu na wakusonkheska msonkho.”—Mateyu 18:15-17.
Ŵalara ŵa mpingo ŵakwenera kwendera ivyo Mazgu gha Chiuta ghakuyowoya. Usange ŵawona kuti munthu ngwakwananga ndipo wakwenera chilango, ivyo ŵadumura viŵenge ‘vyakuti vyakakika kale kuchanya.’ Kweni para ŵawona kuti munthu walije mulandu, viŵenge kuti “vyasutulika kale kuchanya.” Ulongozgi uwu ukaŵa wakovwira chomene apo mpingo ŵa Ŵakhristu ukapangika. Yesu wakayowoya fundo yankhongono, wakati: “Apo pali ŵaŵiri panji ŵatatu ŵawungana pamoza mu zina lane, nane nili pakati pawo.”—Mateyu 18:18-20.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuchizga munthu wakuphapa woko (1-6)
-
Mzinda ukuru mumphepete mwa nyanja (7-12)
-
Ŵapositole 12 (13-19)
-
Kuyuyura mzimu utuŵa (20-30)
-
Anyina na ŵanung’una ŵa Yesu (31-35)
3 Wakanjiraso mu sunagoge, ndipo mukaŵa munthu wakuphapa woko.+
2 Ntheura ŵakamulaŵisiskanga kuti ŵawone usange wachizgenge munthu yura pa Sabata, mwakuti ŵamupe mulandu.
3 Ndipo iyo wakati kwa munthu wakuphapa woko: “Wuka ndipo wize pakati.”
4 Kufuma apo, wakati kwa iwo: “Kasi ntchakuzomerezgeka pa Sabata kuchita uwemi panji kuchita uheni, kuponoska umoyo panji kukoma?”+ Kweni ŵakakhala chete.
5 Ndipo wakati waŵalaŵiska mwakukwenyelera, wakaŵa na chitima chikuru chifukwa cha unonono wa mitima yawo,+ wakati kwa munthu yura: “Nyoloska woko lako.” Wakalinyoloska, ndipo woko lake likawelerapo.
6 Ŵafarisi ŵakafumira kuwaro ndipo mwaluŵiro ŵakakumana na ŵakulondezga chipani cha Herode+ na kupangana kuti ŵamukome Yesu.
7 Kweni Yesu wakafumapo pamoza na ŵasambiri ŵake na kuya ku nyanja. Ndipo wumba ukuru kufuma mu Galileya na Yudeya ukamulondezga.+
8 Wumba ukuru ukati wapulika unandi wa vinthu ivyo wakachitanga, ukiza kwa iyo kufuma nanga ni mu Yerusalemu, Idumeya na ku sirya linyake la Yorodani kweniso na vigaŵa vya Ture na Sidoni.
9 Ndipo wakaphalira ŵasambiri ŵake kuti ŵatore kaboti kuti wakhalemo mwakuti mzinda uleke kumufyenya.
10 Pakuti wakachizga ŵanandi, ntheura wose awo ŵakaŵa na matenda ghakofya ŵakamuwungiliranga kuti ŵamukhwaske.+
11 Nanga ni mizimu yaukazuzi,+ para yamuwona, yikawanga pasi panthazi pake na kuchemerezga kuti: “Ndimwe Mwana wa Chiuta.”+
12 Kweni kanandi waka wakayikanizganga kuti yileke kumuvumbura.+
13 Wakakwera phiri na kuchema awo wakakhumbanga,+ ndipo ŵakiza kwa iyo.+
14 Ndipo wakasora gulu la ŵanalume 12, awo wakaŵachemaso kuti ŵapositole, kuti ŵendenge nayo na kuŵatuma kukapharazga
15 na kuŵa na mazaza ghakufumiskira viŵanda.+
16 Mu gulu la ŵanalume 12+ ilo wakasora, mukaŵa Simoni, uyo wakamupaso zina lakuti Petrosi,+
17 Yakobe mwana wa Zebediya na Yohane munung’una wake (aŵa nawo wakaŵapaso zina lakuti Bonerege, ilo likung’anamura “Ŵana ŵa Kududumira”),+
18 Andireya, Filipu, Baratulumeyu, Mateyu, Tomasi, Yakobe mwana wa Alifeyu, Tadeyu, Simoni Mukanani
19 na Yudasi Isikariyoti, uyo pamanyuma wakamupeleka.
Ndipo wakanjira mu nyumba,
20 mzinda ukawunganaso, mwakuti ŵakatondeka na kurya chakurya wuwo.
21 Kweni ŵabali ŵake ŵakati ŵapulika ichi, ŵakaluta kuti ŵakamukore, pakuti ŵakatenge: “Wafuntha.”+
22 Kweniso ŵalembi awo ŵakakhira kufuma ku Yerusalemu ŵakatenge: “Wali na Belezebule, ndipo wakufumiska viŵanda na nkhongono za fumu ya viŵanda.”+
23 Ntheura wakati waŵachemera kwa iyo, wakamba kuyowoya nawo mu ntharika, wakati: “Kasi Satana wangafumiska wuli Satana?
24 Usange ufumu wagaŵikana, ufumu uwo ungima chara.+
25 Usange nyumba yagaŵikana, nyumba iyo yingima chara.
26 Kweniso usange Satana wakujiwukira yekha na kuŵa wakugaŵikana, wangima chara, mbwenu umaliro wake ngwenewuwo.
27 Nakuti palije munthu uyo wakunjira mu nyumba ya munthu wankhongono na kwiba katundu wake, kwambura kumukaka dankha munthu wankhongono. Para wamukaka ndipo wangaphanga vya mu nyumba yake.
28 Nadi nkhumuphalirani kuti ŵana ŵa ŵanthu nanga ŵangachita zakwananga wuli na kuyowoya miyuyuro wuli, ŵazamugowokereka vyose.
29 Kweni yose uyo wakuyuyura mzimu utuŵa wazamugowokereka chara muyirayira,+ wali na mulandu wa kwananga kwamuyirayira.”+
30 Wakayowoya ichi, chifukwa ŵakatenge: “Wali na mzimu waukazuzi.”+
31 Sono anyina na ŵanung’una ŵake+ ŵakiza, ndipo apo ŵakimilira kuwaro, ŵakatuma munthu kuti wakamucheme.+
32 Pakuti mzinda ukakhala mwakumuzingilizga, ntheura ŵakati kwa iyo: “Wonani, anyinamwe na ŵanung’una ŵinu ŵali kuwaro ŵakumupenjani.”+
33 Kweni wakaŵazgora kuti: “Kasi amama na ŵanung’una ŵane mbanjani?”
34 Ndipo wakalaŵiska uku na uku pa awo ŵakamuzingilizga, wakati: “Wonani, amama na ŵanung’una ŵane ni aŵa!+
35 Waliyose uyo wakuchita khumbo la Chiuta, uyu ndiyo ni munung’una wane, mudumbu wane, na mama wane.”+
Tumizgani
Tumizgani
Mariko 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=41&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D41%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
22 Yehova wakayowoyaso na Mozesi kuti:
2 “Phalira Aroni na ŵana ŵake kuti ŵachitenge mwakupwelelera na vinthu vyakupatulika vya Ŵaisrayeli. Ŵanganangiskanga yayi zina lane lituŵa+ pa vinthu ivyo ŵakuvituŵiska kuti viŵe vyane.+ Ine ndine Yehova.
3 Uŵaphalire kuti: ‘Mu miwiro yinu yose, usange munthu wakusendelera ku vinthu vyakupatulika ivyo Ŵaisrayeli ŵavituŵiska kuti viŵe vya Yehova, uku ngwakufipirwa, munthu uyo wadumulike pamaso pane.+ Ine ndine Yehova.
4 Waliyose wa mphapu ya Aroni uyo wali na vyoni+ panji nthenda yakusulura,+ wangaryangako yayi vinthu vyakupatulika m’paka waŵe wakutowa dankha.+ Ndimoso vikwenera kuŵira na uyo wakhwaska munthu wakufipiskika na chitanda,+ panji uyo wanalume wake wafuma,+
5 panji uyo wakhwaska twamoyo twakufipirwa uto tukwenda mu magulu,+ panji uyo wakhwaska munthu wakufipirwa na chinthu chinyake chilichose na kumufipiska.+
6 Munthu uyo wakhwaska chimoza cha vinthu ivi waŵenge wakufipirwa m’paka mise, ndipo wangaryangako yayi vinthu vyakupatulika, m’paka wageze+ dankha mu thupi.
7 Para dazi lanjira, waŵenge wakutowa, ndipo pamanyuma wangaryako vinthu vyakupatulika, chifukwa ndicho ntchakurya chake.+
8 Kweniso wangaryanga yayi nyama yiliyose iyo yafwa yekha panji yatwazulika na vikoko, na kujifipiska nayo.+ Ine ndine Yehova.
9 “‘Ŵasungenge malango ghane kuti ŵaleke kujitolera kwananga chifukwa cha kuleka kughasunga na kufwirapo chifukwa cha kughanangiska. Ine ndine Yehova, uyo wakuŵatuŵiska.
10 “‘Munthu wambura kuzomerezgeka wangaryangako yayi chinthu chilichose chakupatulika.+ Mulendo wa wasembe panji waganyu wangaryangako yayi chinthu chilichose chakupatulika.
11 Kweni usange wasembe wagura munthu na ndalama zake, munthu uyo wangaryako. Ŵazga ŵakubabikira mu nyumba yake nawo ŵangaryako chakurya chake.+
12 Usange mwana msungwana wa wasembe watengwa kwa munthu uyo ni wasembe yayi, wangaryangako yayi vinthu vyakupatulika ivyo vyapelekeka.
13 Usange mwana msungwana wa wasembe wazgoka chokoro panji wapatika na mfumu wake, walije mwana, ndipo wawelera ku nyumba ya awiske nga mpha wanichi, wangaryako chakurya cha awiske.+ Kweni munthu wambura kuzomerezgeka wangaryangako chara.
14 “‘Usange munthu warya chinthu chakupatulika kwambura kumanya, wawezgerepo na kusazgirapo chimoza cha vigaŵa vinkhondi cha mtengo wake, wapeleke kwa wasembe.+
15 Ŵasembe ŵaleke kunanga vinthu vyakupatulika vya Ŵaisrayeli, ivyo ŵakupeleka kwa Yehova,+
16 na kupokera chilango pa mulandu wawo chifukwa cha kurya vinthu vyawo vyakupatulika. Pakuti ine ndine Yehova, uyo wakuŵatuŵiska.’”
17 Yehova wakalutilira kuyowoya na Mozesi kuti:
18 “Yowoya na Aroni, ŵana ŵake, na Ŵaisrayeli wose, uŵaphalire kuti: ‘Para Muisrayeli panji mulendo uyo wakukhala mu Israyeli wakupeleka sembe yakotcha+ kwa Yehova kuti wafiske vilapo vyake panji kuti yiŵe sembe yawanangwa,+
19 wapeleke ng’ombe yanalume yambura kalema,+ tumberere twanalume, panji mbuzi, kuti wapokelereke.
20 Mungapelekanga yayi chilichose icho chili na kalema,+ chifukwa chimovwiraninge yayi kuti muŵe ŵakupokelereka.
21 “‘Usange munthu wakupeleka sembe yawenenawene+ kwa Yehova kuti wafiske chilapo panji kuŵa sembe yawanangwa, wapeleke ng’ombe, mberere, panji mbuzi yambura kalema, kuti wapokelereke. Yingaŵanga na kalema kalikose yayi.
22 Mungizanga nayo yayi sembe yachibulumutira, yakuphyoka, yakupendera, yamambombo, yavilonda, panji yaviwuli. Mungapelekanga yayi sembe zanthena izi kwa Yehova panji kuwotchera Yehova pa jotchero.
23 Mungapeleka ng’ombe panji mberere iyo chiŵaro chinyake ntchitali chomene panji ntchifupi chomene kuŵa sembe yawanangwa. Kweni usange mwayipeleka kuti mufiske chilapo, yiŵenge yambura kupokelereka.
24 Mungizanga nacho kwa Yehova yayi chiŵeto icho matongo ghake ngakunangika, ngakutekenyuka, ngakuguzika panji ghakuwunguzulika, ndipo vinyama ivi mungavipelekanga sembe yayi mu charu chinu.
25 Mungapokanga chara chimoza cha ivi mu woko la mulendo kuŵa chingwa cha Chiuta winu, chifukwa ni vyakunangika, vili na kalema. Viŵenge vyakupokelereka yayi kwa imwe.’”
26 Yehova wakayowoyaso na Mozesi kuti:
27 “Para ng’ombe, mberere panji mbuzi yababika, yikhale na nyina mazuŵa 7.+ Kweni kwambira pa zuŵa la 8 kuya munthazi yiŵenge yakupokelereka kuŵa sembe, sembe yakupeleka kwa Yehova yakotcha pa moto.
28 Mungakomanga chara ng’ombe panji mberere pamoza na mwana wake pa zuŵa limoza.+
29 “Usange mukupeleka sembe ya kuwonga kwa Yehova,+ mupelekenge kuti muŵe ŵakupokelereka.
30 Yiryeke pa zuŵa leneliro. Mungalekangapo kalikose yayi kufikira mulenji.+ Ine ndine Yehova.
31 “Musungenge malango ghane na kughalondezga.+ Ine ndine Yehova.
32 Munganangiskanga zina lane lituŵa chara,+ kweni nituŵiskike pakati pa Ŵaisrayeli.+ Ine ndine Yehova, uyo wakumutuŵiskani,+
33 uyo wakumufumiskani mu charu cha Eguputo kulongora kuti nili Chiuta winu.+ Ine ndine Yehova.”
Tumizgani
Tumizgani
Levitiko 22
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=3&Chapter=22&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D3%26Chapter%3D22%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 1 Mu chaka chachitatu cha muwuso wa Yehoyakimu+ themba la Yuda, Nebukadinezara themba la Babuloni wakiza ku msumba wa Yerusalemu na kuwuzingilizga.+2 Pamanyuma, Yehova wakapeleka Yehoyakimu themba la Yuda mu woko lake,+ pamoza na viteŵetero vinyake vya mu nyumba* ya Chiuta waunenesko, ndipo iyo wakaluta navyo ku charu cha Shinara*+ mu nyumba ya chiuta wake. Wakaŵika viteŵetero ivi mu nyumba* ya chiuta wake umo ŵakasunganga chuma.+3 Themba likaphalira Ashipenazi wantchito mulara mu nyumba yake yauthemba kuti wize na Ŵaisrayeli ŵanyake, kusazgapo awo ŵakafuma mu nyumba zauthemba na zakuchindikika.+4 Ŵakeneranga kuŵa ŵawukirano ŵambura kalema, ŵakuwoneka makora, ŵavinjeru, ŵamahara, ŵakumanya tunthu,+ awo ŵangaŵa ŵakwenelera kuteŵetera mu nyumba yauthemba. Wakenera kuŵasambizga kulemba na kuyowoya chiyowoyero cha Ŵakalidi.5 Kweniso zuŵa na zuŵa, themba likaŵagaŵiranga vyakurya viwemi vya themba na vinyo ilo likamwanga. Ŵakeneranga kusambizgika* kwa vyaka vitatu, ndipo paumaliro wa nyengo iyi ŵakeneranga kwamba kuteŵetera themba.6 Pakati pawo pakaŵa ŵanji ŵa fuko la Yuda. Mazina ghawo ghakaŵa Daniyeli,*+ Hananiya,* Mishayeli,* na Azariya.*+7 Wantchito mulara mu nyumba yauthemba yura wakaŵapa mazina.* Daniyeli wakamupa zina lakuti Beliteshazara,+ Hananiya wakamupa zina lakuti Shadireki, Mishayeli wakamupa zina lakuti Misheki, ndipo Azariya wakamupa zina lakuti Abedinego.+8 Kweni Daniyeli wakasimikizga mu mtima wake kuti wajikazuzgenge chara na vyakurya viwemi vya themba panji na vinyo ilo likamwanga. Ntheura wakapempha wantchito mulara mu nyumba yauthemba kuti wamuzomerezge kuti waleke kujikazuzga mu nthowa iyi.9 Chiuta waunenesko wakachitiska kuti wantchito mulara mu nyumba yauthemba walongore uwemi na lusungu kwa Daniyeli.+10 Kweni wantchito mulara mu nyumba yauthemba yura wakati kwa Daniyeli: “Nkhopa fumu yane themba, ilo likumupani chakurya na vinyo. Wuli para lingamuwonani kuti ndimwe ŵakughanda kuluska ŵawukirano* ŵa msinkhu winu? Munganiziyamo kwa themba.”11 Kweni Daniyeli wakayowoya na muteŵeti uyo wantchito mulara mu nyumba yauthemba wakamwimika kulaŵilira Daniyeli, Hananiya, Mishayeli, na Azariya, wakati:12 “Naŵeya, ŵayezgani ŵateŵeti ŵinu kwa mazuŵa 10. Ŵatipenge mphangwe kuti tiryenge na maji kuti timwenge.13 Penepapo muzakayaniske kawonekero kithu na kawonekero ka ŵawukirano* awo ŵakurya vyakurya viwemi vya themba, ndipo muzakachite na ŵateŵeti winu kuyana na ivyo mwawona.”14 Ntheura wakazomerezga sachizgo lawo ndipo wakaŵayezga kwa mazuŵa 10.15 Paumaliro wa mazuŵa 10, ŵakawoneka makora ndiposo ŵakaŵa ŵakututuŵa kuluska ŵawukirano* wose awo ŵakaryanga vyakurya viwemi vya themba.16 Ntheura muteŵeti yura wakawuskangapo chakurya chawo chiwemi na vinyo lawo ndipo wakaŵapanga mphangwe.17 Chiuta waunenesko wakapa ŵawukirano* ŵanayi aŵa mahara na kumanya mtundu uliwose wa kalembero ndiposo vinjeru. Ndipo Daniyeli wakapika vinjeru vyakupulikiskira mtundu uliwose wa mboniwoni na maloto.+18 Paumaliro wa nyengo iyo themba likayowoya kuti ŵazakanjire nawo,+ wantchito mulara mu nyumba yauthemba wakiza nawo panthazi pa Nebukadinezara.19 Themba likati layowoya nawo, pa gulu lose pakaŵavya uyo wakaŵa wakuyana na Daniyeli, Hananiya, Mishayeli, na Azariya,+ ndipo ŵakalutilira kuteŵetera pamaso pa themba.20 Pa chilichose icho themba likaŵafumbanga chakukhumbikwa vinjeru na kupulikiska tunthu, likasanga kuti iwo ŵakaŵa na mahara chomene kuwerezga kakhumi kuluska ŵasembe wose ŵamasalamusi na gulu lose lakuwukwa+ mu uthemba wake wose.21 Daniyeli wakakhala kwenekura m’paka mu chaka chakwamba cha Themba Sayirasi.+


text:
MUTU 18
Kasi Nijipeleke Kwa Chiuta na Kubatizika?
1. Kasi mungajifumba fumbo wuli para mwasambira buku ili?
MWASAMBIRA fundo zinandi za mu Baibolo mu buku ili. Mwasambira kuti Chiuta watilayizga umoyo wamuyirayira kunthazi. Mwasambira icho chikuchitika para munthu wafwa, ndiposo kuti ŵanthu ŵazamuwuka ku ŵakufwa. (Mupharazgi 9:5; Luka 23:43; Yohane 5:28, 29; Chivumbuzi 21:3, 4) Panji muli kwambapo kale kusopa na Ŵakaboni ŵa Yehova ndipo mwagomezga kuti Mbakhristu ŵaunenesko. (Yohane 13:35) Kweniso panji mwambapo kumutemwa chomene Yehova, ndipo mukukhumba kumuteŵetera. Panji mungajifumba kuti, ‘Kasi nkhwenera kuchita vichi sono kuti nimuteŵetere Chiuta?’
2. Chifukwa wuli munthu munyake wa ku Etiyopiya wakakhumbanga kubatizika?
2 Munthu munyake wa ku Etiyopiya uyo wakaŵako mu nyengo yakale nayo wakajifumba fumbo ili. Filipu msambiri wa Yesu wakapharazgira munthu uyu. Filipu wakamuphalira ukaboni wakulongora kuti Yesu ni Mesiya. Munthu uyu wakachontheka chomene na ivyo wakasambira. Wakati: “Wona maji agha, ntchivichi chikunitondeska kubatizika?”—Milimo 8:26-36.
3. (a) Kasi Yesu wakaŵaphalira vichi ŵasambiri ŵake? (b) Kasi munthu wakwenera kubatizika wuli?
3 Baibolo likusambizga kuti para mukukhumba kuteŵetera Yehova, mukwenera kubatizika. Yesu wakaphalira ŵasambiri ŵake kuti: “Mukazgore ŵanthu ŵa mitundu yose kuŵa ŵasambiri, mukaŵabatize.” (Mateyu 28:19) Yesu wakalongora chiyelezgero chiwemi chifukwa wakabatizika mu maji. Wakabizgika thupi lose mu maji, ŵakamuthira waka pa mutu yayi. (Mateyu 3:16) Mazuŵa ghano napo para Mkhristu wakubatizika, wakwenera kubizgika panji kuti kubira thupi lose mu maji.
4. Kasi mukulongora vichi para mwabatizika?
4 Para mwabatizika mukulongora ŵanyinu kuti mukukhumba nadi kuŵa mubwezi wa Chiuta kweniso kumuteŵetera. (Salimo 40:7, 8) Panji mungajifumba kuti, ‘Kasi nkhwenera kuchita vichi kuti nibatizike?’
MUKWENERA KUSAMBIRA NA KUŴA NA CHIPULIKANO
5. (a) Kasi mukwenera kumanya dankha vichi pambere mundabatizike? (b) Chifukwa wuli ntchakuzirwa kuluta ku maungano gha mpingo?
5 Pambere mundabatizike, mukwenera kumanya dankha Yehova na Yesu. Muli kwambapo kale kuŵamanya chifukwa mukusambira Baibolo. (Ŵerengani Yohane 17:3.) Kweni pali vinandi vyakuti musambire. Baibolo likuti mukwenera ‘kumanya makora khumbo’ la Yehova. (Ŵakolose 1:9) Para mukuluta ku maungano gha Ŵakaboni ŵa Yehova, ghamovwiraninge kuti muŵe paubwezi na Yehova. Lekani ntchakuzirwa chomene kuti nyengo zose mulutenge ku maungano agha.—Ŵahebere 10:24, 25.
6. Kasi mukwenera kumanya vinthu vyose vya mu Baibolo kuti mubatizike? Longosorani.
6 Kuti muŵe wakwenelera kubatizika, Yehova wakulindizga kuti mumanye dankha chilichose icho chili mu Baibolo yayi. Yehova wakakhumbanga kuti munthu wa ku Etiyopiya wamanye dankha chilichose yayi pambere wandabatizike. (Milimo 8:30, 31) Tilutilirenge kusambira vinthu vya Chiuta kwamuyirayira. (Mupharazgi 3:11) Kweni kuti mubatizike, mukwenera kumanya visambizgo vikuruvikuru vya mu Baibolo na kuchita ivyo mukusambira.—Ŵahebere 5:12.
7. Kasi kusambira Baibolo kwamovwirani wuli?
7 Baibolo likuti: “Kwambura chipulikano ntchambura machitiko kumukondweska Chiuta.” (Ŵahebere 11:6) Ntheura mukwenera kuŵa na chipulikano pambere mundabatizike. Baibolo likuti ŵanthu ŵanyake mu tawuni ya Korinte ŵakati ŵapulika uthenga uwo ŵasambiri ŵa Yesu ŵakapharazganga, “ŵakamba kugomezga na kubatizika.” (Milimo 18:8) Namwe Baibolo likwenera kuti lamovwirani kuti muŵe na chipulikano panji kuti mugomezge ivyo Chiuta wali kulayizga. Kweniso lamovwirani kugomezga kuti sembe ya Yesu yingamuponoskani ku kwananga na nyifwa.—Joshuwa 23:14; Milimo 4:12; 2 Timote 3:16, 17.
PHALIRANIKO ŴANYINU IVYO MWASAMBIRA MU BAIBOLO
8. Ntchivichi chimutumaninge kuti muphalireko ŵanyinu ivyo mwasambira?
8 Chipulikano chinu chikurenge apo mukusambira vinandi mu Baibolo na kuwona umo vikumovwilirani. Muŵenge na khumbo lakuti muphalirengeko ŵanyinu ivyo mukusambira. (Yeremiya 20:9; 2 Ŵakorinte 4:13) Kweni kasi mbanjani awo mukwenera kuŵaphalirako ivyo mukusambira?
9, 10. (a) Kasi mbanjani awo mungamba kuŵaphalirako ivyo mwasambira mu Baibolo? (b) Kasi mungachita vichi para mukukhumba kupharazga na mpingo?
9 Ivyo mukusambira mungamba kuphalirako ŵabali ŵinu, ŵabwezi, awo mukukhala nawo pafupi, na awo mukugwira nawo ntchito. Ntchiwemi kuchita nthena, kweni mukwenera kuyowoya mwalusungu kweniso mwachitemwa. Kunthazi mungazakayamba kupharazga na mpingo. Para muzamukhumba kupharazga na mpingo, muzakaphalire uyo wakumusambizgani Baibolo. Para uyo wakumusambizgani wawona kuti muli ŵakwenelera ndipo mukuchita ivyo Baibolo likusambizga, imwe na uyo wakumusambizgani Baibolo muzamukumana na ŵalara ŵaŵiri ŵa mpingo.
10 Kasi ŵalara ŵazamuwona vichi para ŵakumana namwe? Ŵalara ŵazamuwona usange mukupulikiska na kugomezga visambizgo vikuruvikuru vya mu Baibolo, ndiposo usange mukuchita ivyo mukusambira. Kweniso ŵazamuwona para mukukhumba nadi kuti muŵe yumoza wa Ŵakaboni ŵa Yehova. Kumbukani kuti ŵalara ŵakulaŵilira munthu waliyose mu mpingo, na imwe wuwo. Ntheura kopa yayi kuyowoyeskana nawo. (Milimo 20:28; 1 Petrosi 5:2, 3) Para ŵalara ŵakumana namwe, ŵazamumuphalirani usange ndimwe ŵakwenelera kwamba kupharazga na mpingo panji yayi.
11. Chifukwa wuli ntchakuzirwa kusintha nkharo yinu pambere mundambe kupharazga na mpingo?
11 Nyengo zinyake ŵalara ŵangawona kuti mukwenera kusintha dankha vinthu vinyake kuti muŵe ŵakwenelera kupharazga na mpingo. Chifukwa wuli ntchakuzirwa kusintha dankha vinthu ivyo ŵamuphalirani? Chifukwa para tikuphalirako ŵanyithu vinthu vya Chiuta, ndikuti tikuyimira Yehova. Ntheura tikwenera kuŵa na nkharo iyo yikuchindika Yehova.—1 Ŵakorinte 6:9, 10; Ŵagalatiya 5:19-21.
MUKWENERA KULAPA NA KUWELERA
12. Chifukwa wuli ŵanthu wose ŵakwenera kulapa?
12 Pambere mundabatizike, paliso vinyake vyakuti muchite. Mpositole Petrosi wakati: “Ng’anamukani mtima ndipo muwelere mwakuti zakwananga zinu zisisitike.” (Milimo 3:19) Kasi kulapa panji kuti kuwelera, kukung’anamura vichi? Kukung’anamura kujinyumwa chifukwa cha vinthu viheni ivyo tachita. Mwachiyelezgero, para mukatemwanga chomene uzaghali, mukwenera kulapa. Kweniso nanga ni para umoyo withu wose tayezgayezga kuŵa na nkharo yiwemiko, napo tikwenera kulapa, chifukwa tose tili ŵakwananga ndipo tikukhumba kuti Chiuta watigowokere.—Ŵaroma 3:23; 5:12.
13. Kasi kuwelera kukung’anamura vichi?
13 Kasi ntchakukwana kujinyumwa waka pa viheni ivyo mwachita? Yayi. Chifukwa Petrosi wakatiso “welerani.” Fundo iyi yikung’anamura kuti mukwenera kuleka kuchita chiheni chilichose icho mukachitanga kumasinda ndipo muyambe kuchita icho ntchiwemi. Kuti mupulikiske fundo iyi tiyelezgere nthe: Mukuluta ku malo ghanyake ghachilendo uko nkhakwamba kulutako. Pamanyuma mukuwona kuti mwasoŵa nthowa. Kasi mungachita wuli? Mukwenera kuti mungayima na kuwelera kuti mutore nthowa iyo njiwemi. Vikuyana waka na apo mukusambira Baibolo. Muwonenge kuti pali tunthu tunyake panji vinthu vinyake ivyo mukwenera kusintha pa umoyo winu. Ŵani ŵakunozgeka ‘kuwelera,’ kung’anamura kusintha vinthu vinyake na kwamba kuchita icho ntchiwemi.
MUKWENERA KUJIPELEKA KWA CHIUTA
14. Kasi munthu wakuchita vichi pakujipeleka kwa Chiuta?
14 Chinthu chinyake chakuzirwa icho mukwenera kuchita pambere mundabatizike ni kujipeleka kwa Yehova. Pakujipeleka kwa Yehova, mukupeleka pemphero, kumulayizga kuti mumuteŵeterenge iyo pera na kuŵika khumbo lake pakwamba mu umoyo winu.—Dotoronome 6:15.
15, 16. Kasi ntchivichi chikutuma munthu kuti wajipeleke kwa Chiuta?
15 Para mwalayizga kuti muteŵeterenge Yehova pera umoyo winu wose, vikuyana waka na kulayizga kuti muŵenge na munthu uyo mukumutemwa umoyo winu wose. Tiyelezgere kuti mwanalume wasonga mwanakazi. Para wakuwona nkharo yiwemi ya mwanakazi uyu, chitemwa chake chikukura ndipo wakukhumba kuti wamutore. Nangauli para watora ndikuti wasazgirapo udindo unyake, kweni chitemwa ndicho chikumutuma kuti wamutore.
16 Para mwamba kumumanya Yehova, mwambenge kumutemwa na kuchita ivyo mungafiska kuti mumuteŵetere. Ivi ndivyo vimutumaninge kuti mulayizge Yehova mu pemphero kuti mumuteŵeterenge. Baibolo likuti waliyose uyo wakukhumba kulondezga Yesu, wakwenera ‘kujipata.’ (Mariko 8:34) Kasi fundo iyi yikung’anamura vichi? Yikung’anamura kuti chakwamba mukwenera kupulikira Yehova mu umoyo winu. Ivyo Yehova wakukhumba ni vyakuzirwa chomene kuluska makhumbiro ghinu na ivyo mukukhumba kuchita mu umoyo winu.—Ŵerengani 1 Petrosi 4:2.
MUKWENERA YAYI KOPA
17. Chifukwa wuli ŵanthu ŵanyake ŵakopa kujipeleka kwa Yehova?
17 Ŵanthu ŵanyake ŵakutondeka kujipeleka kwa Yehova chifukwa ŵakopa kuti ŵangakwaniska yayi ivyo ŵamulayizga. Ŵakukhumba yayi kumukwiyiska Yehova. Ŵakughanaghana kuti para ŵandajipeleke kwa Yehova, iyo wangaŵapa mulandu yayi pa chilichose icho ŵangachita.
18. Kasi ntchivichi chimovwiraninge kuti muleke kuchita chilichose icho chingakwiyiska Yehova?
18 Para mwamba kumutemwa Yehova, vimovwiraninge kuti muleke kopa kuti mungamukwiyiska. Chifukwa chakuti mukumutemwa, muchitenge ivyo muli kumulayizga. (Mupharazgi 5:4; Ŵakolose 1:10) Mughanaghanengepo yayi kuti ntchakusuzga kuchita khumbo la Yehova. Mpositole Yohane wakati: “Ili ni ng’anamuro la kutemwa Chiuta lakuti tisungilire malango ghake, ndipo malango ghake ngazito yayi.”—1 Yohane 5:3.
19. Chifukwa wuli mukwenera yayi kopa kujipeleka kwa Yehova?
19 Mukukhumbikwira dankha kuŵa ŵarunji yayi kuti mujipeleke kwa Yehova. Iyo wakulindizga kuti muchitenge vinthu ivyo mungakwaniska. (Salimo 103:14) Wamovwiraninge kuti muchite icho ntchiwemi. (Yesaya 41:10) Gomezgani Yehova na mtima winu wose, ndipo ‘wanyoloskenge nthowa zinu.’—Zintharika 3:5, 6.
MUKWENERA KUZOMERA PAKWERU KUTI MUPONOSKEKE
20. Para mwajipeleka kwa Chiuta, kasi mukweneraso kuchita vichi?
20 Kasi mukuwona kuti mwanozgeka kujipeleka kwa Yehova? Para mwajipeleka kwa Yehova, ndikuti mwanozgeka kuchita chinthu chinyake. Mukwenera kubatizika.
21, 22. Kasi ‘mungazomera wuli pakweru’ chipulikano chinu?
21 Mukwenera kuphalira mulaŵiliri wa milimo ya ŵalara mu mpingo winu kuti muli kujipeleka kwa Yehova ndipo mukukhumba kubatizika. Iyo wazamutuma ŵalara kuti ŵazakaweleremo namwe visambizgo vikuruvikuru vya mu Baibolo. Para ŵalara aŵa ŵawona kuti muli ŵakwenelera kubatizika, ŵazamumuphalirani kuti mungazakabatizika pa ungano wakulondezgapo. Pa ungano pazamuŵa nkhani iyo yikulongosora ng’anamuro la ubatizo. Uyo wakuyowoya nkhani, wazamupempha awo ŵabatizikenge kuti ŵazgore mafumbo ghaŵiri. Para mwazgora mafumbo agha, ndikuti ‘mwazomera pakweru’ chipulikano chinu.—Ŵaroma 10:10.
22 Kufuma apo, mbwenu mwamubatizika. Pakubatizika, mwamubizgika thupi lose mu maji. Para mwabatizika waliyose wakumanya kuti mwajipeleka kwa Yehova ndipo muli yumoza wa Ŵakaboni ŵa Yehova.
KASI UBATIZO UKWIMIRA VICHI?
23. Kasi kubatizika “mu zina la Adada na la Mwana na la mzimu utuŵa,” chikung’anamura vichi?
23 Yesu wakati awo ŵakumulondezga ŵazamubatizika “mu zina la Adada na la Mwana na la mzimu utuŵa.” (Ŵerengani Mateyu 28:19.) Kasi fundo iyi yikung’anamura vichi? Yikung’anamura kuti uyo wakubatizika wakumanya mazaza gha Yehova na udindo uwo Yesu wali nawo pa kufiska khumbo la Chiuta. Kweniso wakumanya umo Chiuta wakugwiliskira ntchito mzimu wake utuŵa kuti wafiske khumbo lake.—Salimo 83:18; Mateyu 28:18; Ŵagalatiya 5:22, 23; 2 Petrosi 1:21.
24, 25. (a) Kasi ubatizo ukwimira vichi? (b) Kasi mutu 19 uzamuzgora fumbo wuli?
24 Ubatizo ukwimira chinthu chinyake chakuzirwa chomene. Para mwabizgika mu maji chikung’anamura kuti mwafwa ku milimo yiheni panji kuti mwaleka viheni ivyo mukachitanga. Para mwazuwuka mu maji, ndikuti mwamba umoyo uphya kuti muchite khumbo la Chiuta. Ndiposo mwalongora kuti muteŵeterenge Yehova sono m’paka muyirayira. Kumbukani kuti mwajipeleka kwa munthu yayi, wupu (bungwe), panji ku ntchito, kweni mwajipeleka kwa Yehova.
25 Para mwajipeleka kwa Yehova, muŵenge nayo paubwezi. (Salimo 25:14) Fundo iyi yikung’anamura kuti para munthu wabatizika ndikuti wapona kale yayi. Mpositole Paulosi wakati: “Lutilirani kopa na kutenthema kuti musange chiponosko chinu.” (Ŵafilipi 2:12) Ubatizo nkhwamba waka kwa chiponosko. Kweni kasi mungachita wuli kuti mulutilire kuŵa mubwezi wa Yehova? Mutu 19 uzamuzgora fumbo ili.


text:
Nkhani Nambara 85: Yesu Wakababikira mu Ciŵaya
Kasi bonda uyu ukumumanya? Ni Yesu. Wakababikira mu ciŵaya. Ciŵaya ni malo agho viŵeto vikugona. Mariya wakagoneka Yesu mu cakulyeramo mbunda na viŵeto vinyake. Kweni kasi nchifukwa wuli Mariya na Yosefe ŵakaŵa mu ciŵaya pamoza na viŵeto? Agha ni malo ghakuti mwana wababikiremo yayi, asi nthena?
Enya, ni malo ghawemi yayi. Kweni cifukwa ico ŵakaŵira mu ciŵaya ni ici. Fumu ya ku Roma, Kesare Augusto, likalangura kuti waliyose wakenera kuluta ku msumba uko wakababikira kuti wakalembeske zina lake mu buku. Yosefe wakababikira ku Betelehemu. Kweni iye na Mariya ŵakati ŵafika, ŵakasanga kuti malo gha kugona ghose ghamara. Ntheura kukaŵavya kulikose kwakuti ŵangagona kweni mu ciŵaya mwekha. Ndipo pa zuŵa leneili Mariya wakababa Yesu! Kweni, nga ni umo ukuwonera apa, iyo wali makora.
Kasi ukuŵawona ŵaliska ŵakwiza kuzakawona Yesu? Ŵakaŵa ku thondo usiku kuliska mberere zawo, ndipo ungweru ukuru ukaŵaŵalira. Wakaŵa mungelo! Ŵaliska ŵakacita wofi comene. Kweni mungelo wakati: ‘Lekani kopa! Niza na makani ghawemi. Muhanya uno, muno mu Betelehemu, Khristu Fumu wababika. Wazamuponoska ŵanthu! Mwamumusanga wavungilizgika na salu mu cakulyeramo viŵeto.’ Mwamabuci mzinda ukuru wa ŵangelo ukiza na kwamba kulumba Ciuta. Mwantheura ŵaliska aŵa ŵakaluta kukapenja Yesu, ndipo ŵakamusanga.
Kasi ukumanya cifukwa ico Yesu waliri wapadera comene? Kasi ukumumanya makora? Kumbukira kuti mu nkhani yakwamba ya buku ili tikayowoyapo za Mwana wakwamba wa Ciuta. Mwana uyu wakateŵetera lumoza na Yehova pakulenga kucanya na caru capasi na vinthu vinyake. Mwana uyu ndiyo Yesu!
Yehova wakatora umoyo wa Mwana wake kufuma kucanya na kuwuŵika mu nthumbo ya Mariya. Ndipo mwana wakamba kukura mu nthumbo mwake nga ni umo ŵana ŵanyake ŵakukulira mu nthumbo za ŵanyinawo. Kweni uyu wakaŵa Mwana wa Ciuta. Paumaliro pake Yesu wakababikira mu ciŵaya ku Betelehemu. Kasi wawona cifukwa ico ŵangelo ŵakaŵira ŵakukondwa kuphalira ŵanthu kuti Yesu wababika?
Luka 2:1-20.
Mafumbo
- Kasi bonda uyo wali pa cithuzithuzi ici ni njani, ndipo Mariya wakumugoneka mu vici?
- Cifukwa wuli Yesu wakababikira mu ciŵaya?
- Pa cithuzithuzi apa, kasi ŵanalume awo ŵakunjira mu ciŵaya mbanjani, ndipo mungelo wakaŵaphalira vici?
- Cifukwa wuli Yesu ngwapadera?
- Cifukwa wuli Yesu wakucemeka Mwana wa Ciuta?
Mafumbo ghanyake
- Ŵazgani Luka 2:1-20.
Kasi Kesare Augusto wakacita vici kuti ucimi wakuyowoya za kubabika wa Yesu ufiskike? (Luka 2:1-4; Mika 5:2)
Kasi munthu wangacita wuli kuti waŵe yumoza wa ‘ŵanthu ŵeneawo ŵakuca na’ mtende? (Luka 2:14; Mat. 16:24; Yoh. 17:3; Mil. 3:19; Heb. 11:6)
Usange ŵaliska ŵakujipepura Ŵaciyuda ŵakaŵa na cifukwa cakuŵira na cimwemwe cifukwa ca kubabika kwa Muponoski, kasi ŵateŵeti ŵa Ciuta mazuŵa ghano ŵali na cimwemwe cikuru wuli? (Luka 2:10, 11; Efe. 3:8, 9; Civ. 11:15; 14:6)
Manyani Vinandi
Kasi Yesu Wakababika Pawuli?
Manyani chifukwa icho ŵanthu ŵakukondwelera Khrisimasi pa December 25.